Искать...\tСайтЯнгиликларТаҳлилларДолзарб мавзуХабарларИслом диниФатволарНикоҳ одобиИсломий оилаРивоятОиламда РамазонМуносабатЯнги!ҚариндошларҚўшничиликМеҳнатИллатУрф-одатТаълимОиламЭркин мавзу!Ота-онаЭркакКасб-ҳунарСпортКуёв болаларга...АвтооламЮридик хизматАёлГўзалликСаломатликПазандачиликҲомиладорлик тақвимиФарзандТарбияМуаммоларМаслаҳатларИсмларМақолаларСара!МактубларҲикояларПарда ортидаҲаловатЭнг сара мақолаларТурмуш сабоқлариБахтли бўлишнинг ўттизта сабабиЖинсий тарбия HomeБош саҳифаБекажонСаломатликЯлпиз чой бош оғриғини қолдиради Янги мақолалар\nНикоҳ эълони ва унда кўнгилхушлик қилиш Никоҳни эълон қилишнинг ҳикмати аввал ҳам айтиб ўтилди. Ўша эълон қилишда баъзи мусиқа овозлари ҳам ишлатилиши ҳадисларда келган. Шу билан бирга, никоҳ тўйларида шариат кўрсатмалари доирасида кўнгилхушлик қилишга рухсат берилган. Бу ҳақийқатларни келгуси ҳадиси шарифлардан ва уларнинг шарҳидан ўрганамиз.\nНикоҳ тўйини қилиш кимнинг зиммасида? Авваллари бу савол ўртага ташланмаган, чунки никоҳ тўйи кимнинг зиммасида эканлигини ҳамма яхши билган ва унга амал қилган.\nМаскан одоблари Инсон ўзини энг бехавотир, эмин-эркин сезадиган маскани унинг уйидир. У ўз уйида бошқанинг назари тушишидан, гаплари эшитилиб қолишидан хавфсирамай, азият чекмай яшаши керак.\n«Эр - подшоҳ, хотин - вазир»\tБу кеча ёки олдинги кун айтилган гап эмас. Демак, унга амал қилинса, яхши бўлиши умид қилинади. Амал қилинмаса, қандайдир меъёр бузилиши юзага келади. Чунки бу мақолнинг асли Қуръони каримдан олинган, яъни Илоҳий тартиб. Чор атрофга қарасак, кўпинча бу мақолнинг тескариси бўлаётганининг гувоҳи бўламиз. Бахт саодат ва барака ҳам шунга яраша камроқ бўлаётганга ўхшайди, гўё. Чунки аёл эридан қолишмай, оиладаги тартиб-интизом бир маромда кетишига халақит қилгандан кейин ўз-ўзидан бошбошдоқлик, икки ҳокимиятчилик юзага келади: оиланинг обрўси кетади, фарзандлар тарбияси йўлдан чиқиши хавфи пайдо бўлади, файз-барака кетади, ҳатто, баъзида яхши ният билан қурилган оиланинг ўзи ҳам парчаланиб кетади. Шунинг учун улар ўртасида «меники тўғри» деб гап талашиш эмас, фақат яхши маслаҳат билан оила тебратиш тарзи барқарор бўлгани маъқул. Икки тараф ҳам қўлидан келганича сабр ва босикдикни ўз жойига қўйишса, бир умрлик оила қўрғони мус-таҳкамлигича сақланаверади.Лекин... Атрофга разм солинса, «Эр — подшоҳ, хотин — вазир» кенгашига асосланган оилавий бошқарув института унча яхши ишламаётганга ўхшайди. Чунки ҳар бир ёш жувон ёки қизнинг, ҳар бир бўз йигитнинг орқасида оила деган ижтимоий ҳукумат туради. Улар инкубатордан кўпаймаганлиги, вокзал ёки кўчада яшамаслиги аниқ.Тунов куни кўчада ёшгина укасини ўйнатиб юрган ўн икки-ўн уч ёшлар чамасидаги узбек қизига кўзим тушди, қўлида сигарет, чекиб кетяпти. Ҳайрон қоласиз: у қандай оилада катта бўляпти, унинг эртаси, индинги куни нима бўлади, олдида етаклаб юрган укачасининг келажаги қандай бўлади? Ундай қизлар кўпайиб кетса, нима чора кўриш мумкин?Ота-оналар қизларини сўнгги қўнғироқ, битирув кечаси, туғилган кун каби тантаналарга, тўйларга елкалари, сонлари очиқ ҳолда юборишяпти, шунчаки орзу ҳавас деб. Майли биров билан ишимиз йўқ. Бироқ фарзандлар ҳозирги кунда, яъни ёшлик фаслида ота-онанинг айтганини қилади, эртага эса уларни кўчадан қайтариб бўлмай қолади, ёки «Йўқ, мен шундай кийинишни хоҳлайман; мен дискотекага боришни истайман; мен фалони билан севишиб қолдим, билмасдан ҳомилали бўлиб қолдим, энди унга турмушга чиқишга мажбурман!», ёки «Дадажон, аяжон, мен фалони қиз билан шўхлик қилиб қўйган эдим, у ҳомиладор бўлиб қолди, менга ўша қизни олиб бермасангиз бўлмайди», каби гапларни эшитиш оғир бўлиши аниқ-ку»! Худо сақласин бундай ҳолга тушиб қолишдан!Кўчада, боғларда, жамоат жойларида уялмасдан ўпишиб турган ўзбек йигит қизлари оила тарбиясини олмаганлигидан шу даражага етишиб турибди. Уларнинг ҳар бири аввалдан ўз ҳолича бу ҳаёсиз ҳаракатлар учун «тайёргарлик» кўрган бўлади. Барибир, энг олдинги «пойдевор» оила қўрғонидаги лоқайдликдан бошланади. Ё оилада беҳаё киноларга бемалол томоша қилиш шароити бор (кабелли телевидение бўлса ҳам, DVD плеер ёки компьютер бўлса ҳам, беҳаё газета журнал, китоблар бўлса ҳам, фарқи йўқ, натижа бир-биридан бадтар бўлаверади), ё бундан олдин кимлар биландир ўпишиб, қучоқлашиб анча-мунча тажриба орттирган бўлади-ю, эндиги навбатда кимнидир чув тушириб тузоғига илинтириши лозим бўлади, пировард натижада юз пардалари йиртилгач, бу ўпишиб турган жуфтлик аъзолари ўзининг «одамлар кўзича тортинмасдан сурбетлик қилиш» санъатини намойиш қилароқ, ўз оғушида турган шеригини келажакда расво қилиш учун «тадбиркорлик» қилаётган бўлиб чиқади. Чунки «Кўр кўрни қоронғида ҳам топаверади» деган халқ мақоли бекорга айтилмаган. Бинобарин, ўзи ифлослик ботқоғига ботиб бўлгандан кейин кимни бўлса ҳам ботқоққа тортишга мажбур бўлиб қолади, чунки бошқа йўл йўқ, бўлар иш бўлган, ётиб қолгунча отиб қолиш керак, акс ҳолда ботқокда ўзи ёлғиз «чириб кетиши»га тўғри келади. «Бирники мингга, мингники туманга» мақоли шу ерда ҳам амал қилади, яъни шу тариқа ифлослар кўпайгандан кўпайиб кетади. Бошқасини айтмаган тақдирда ҳам, ундайларнинг ЭЛ КЎЗИДА қўйиб турган томошаси яна кимларгадир яхшигина «мактаб» вазифасини ўташи аниқ. Бу «мактаб»га ҳаваси кетган ёшлар ҳам шу йўлдан юришлари мумкин бўлади. Охир оқибат жамият маънавий ва моддий зарар кўради. Энг ачинарлиси - бу зарарнинг товон тўловчисини топишнинг иложи бўлмайди. Бундай боши берк кўчага кириб қолмасликнкнг ягона йўли - кенг жамоатчилик сергак туриб ҳаракат қилиш, ҳар бир оилада кунига ҳеч бўлмаганда ўн-ўн беш дақиқа фарзандлар билан юзма юз туриб мулоқотда бўлиш орқали жидду жаҳд қилиш-дир. «Эр - подшоҳ, хотин - вазир» мақолига риоят қилинса, ҳар ҳолда бир ёқадан бош чиқариш имкони бўлади. Бу осон иш эмас. Лекин обдон ҳаракат қилинса, қийин ҳам эмас. Хоҳиш ва ният бўлса, ҳаммаси ўз йўлига тушиб кетаверади. Биздан ҳаракат бўлса бас, Худой таолодан баракат ёғилаверади. Бу шубҳасиз.Мавриди келганда айтиб ўтмасак, бўлмайди, ҳозирги кунда мактабдан тортиб коллеж лицейлару университет, институтларнинг каттаю кичик ўқитувчилари ўз талаба ва ўқувчиларига мурожаат қилганларида «ўғлим», «қизим», «синглим» каби сўзлар билан гапиришга ҳам малолланиб қолишган. Чунки беадаблик ва беҳаёлик кучайиб кетяпти. Улар учун яхшиси — ўқувчи ва талабаларнинг фамилияси ёки исмини айтиб чақириш. Шунинг учун оилада ҳамда жамиятда тарбия ишларига кун тартибидаги биринчи масала деб қаралмаса бўлмайдиганга ўхшаб қолди. Лекин «Оққан дарё оқмай қолмас». Умидимиз катта.


Россия суди Google ширкатига 98 миллион доллар жарима солди\n17 январ 2022, Тошкент вақти: 04:08\nПутин ижтимоий медиа платформаларини Интернет қонунларини бузишда айблаб келади.\n24 декабрь куни Москва суди Alphabet компаниясига қарашли Google ширкати Россия ноқонуний деб топган контентни ўчиришдан қайта-қайта бош тортгани учун 7,2 миллиард рубль (98 миллион доллар) жарима солганини маълум қилди.\nРоссия президенти Владимир Путин ижтимоий медиа платформалари ва бошқа технология ширкатларини мамлакатнинг Интернет қонунларини бузишда айблаб келади. Путин ҳукумати хорижий ширкатларни Россия ҳудудида ваколатхона очишга ва россияликларнинг шахсий маълумотларини мамлакат ҳудудида сақлашга мажбурлашга уринмоқда.\nТанқидчиларнинг сўзларига кўра, Россия ҳукуматининг бу уринишлари Интернет устидан назоратни кучайтириш ҳамда норозилик кайфиятини бостиришга қаратилган.\nБугунга қадар Россияда ижтимоий тармоқ ширкатлари турли айбловлар билан юзлаб миллион рубль жаримага тортилди.\n«Интерфакс» ахборот агентлигининг хабар беришича, жарима қиймати Google компаниясининг йиллик даромадидан келиб чиқиб белгиланган.\nGoogle суд ҳужжатларини ўрганиб чиқиб, қандай чора кўриш ҳақида бир қарорга келишини билдирди.


OzodDayjest: Ўзбекистон вазирликлар сони бўйича МДҲда биринчи ўринга чиқди\nЎзбекистондаги вазирликлар сони 25 тага етди. Биргина туманда 32 та кўчага Мустақиллик номи берилгани аниқланди. Таниқли футболчининг ёши ва исми ўзгартирилгани маълум бўлди. Тугаётган ҳафтада маҳаллий матбуотда чоп этилган айрим мақолалар мазмуни билан OzodDayjest рукнида танишинг.\nТаниқли футболчи ҳужжатларини сохталаштиргани ошкор бўлди\nЎзбекистонлик таниқли футболчи Ҳусниддин Ғофуров аслида 2 ёшга катта экани ва ҳақиқий исми Анвар бўлгани маълум бўлди (www.xabar.uz, 2 март).\nАнварнинг шахсни тасдиқловчи ҳужжатлари 1997 йилда туғилган укаси Ҳусниддинники билан алмаштириб қўйилган.\nЖиноят ишлари бўйича Фарғона вилоят Бувайда туман суди ҳукмига кўра, ака-уканинг сохта маълумот асосида расмийлаштирилган фуқаролик паспортлари белгиланган тартибда йўқ қилиниб, уларнинг ҳақиқий шахсий маълумотлари ва исм-фамилиялари бўйича паспорт расмийлаштирилган.\nФутболчиларнинг мақоми бўйича қўмита футболчи ўша вақтда бунга ўзи истамаган ҳолда мураббийлари ва ота-онасининг қистови билан розилик берган деган хулосага келган ҳамда профессионал футболчилик фаолиятида давом этишига рухсат берган.\nМаълумот учун, Ҳусниддин Ғофуров Ўзбекистон миллий жамоасида тўп сурган. Ўтган мавсумда АГМК таркибида ўйнаган тажрибали ярим ҳимоячи яқинда “Нефтчи” билан шартнома имзолаган.\nФутболчиларнинг ёши ўзгартирилиши кўп кузатилиши айтилади.\n“Аввало, ҳалолликка эътибор беришимиз керак. Нафақат футболда, балки бошқа соҳаларда ҳам ўсишга эришамиз ҳалоллик бўлса. Ҳалоллик ҳақида гапирганда, футболчиларнинг ёшини кичрайтириш масаласига ҳам тўхталсам. Миллий жамоада, чемпионатда ёши кичрайтирилган футболчилар аввал ҳам бўлган, ҳозир ҳам бор, бундан кейин бўлмаслигига эса ҳаракат қилишимиз керак”, деган эди аввалроқ таниқли футболчи Темурхўжа Абдухолиқов.\nБиргина туманда 32 та кўчага Мустақиллик номи берилгани аниқланди\nФарғона вилояти Ўзбекистон туманида 683 та кўча бўлиб, биргина Мустақиллик номи зарурат бўлса-бўлмаса 32 та кўчага берилган (“Халқ сўзи” газетаси, 2 март).\nАдаш кўчалар рейтингида Истиқлол (23 та), Тинчлик (18 та), Дўстлик (16 та), Обод (14 та), Ёшлик (12 та) юқори ўринни эгаллайди.\nШунингдек, туманда номи 10 маротабагача такрорланган Ўзбекистон, Қўрғонча, Юксалиш, Бунёдкор каби кўчалар бор.\nТарихий қадриятларга беписандлик сабаб тумандаги тарихий номларни ўзгартириш ҳолатлари ҳам учраб турибди. Масалан, Карим девона номи Каримобод, Товуш – Тинчлик, Ойимча қақир – Мевазор кўчаси сифатида ўзгартирилган.\nГазетанинг эслатишича, “Географик объектларнинг номлари тўғрисида”ги қонуннинг 4-моддасида берилаётган ном унинг ўзига хос белгиларини акс эттириши, бу борада маҳаллий аҳоли фикри инобатга олиниши кераклиги белгиланган.


ЎзА - 338 ўзбекистонлик қаҳрамондан бири\nИккинчи жаҳон урушида бир ярим миллион ўзбекистонлик жангчи қатнашди. 120 минг жангчи жанговар орден ва медаллар билан тақдирланди. Улардан 338 нафари Совет Иттифоқи Қаҳрамони унвонига сазовор бўлди. Уруш қатнашчилари орасида самарқандлик жасоратли разведкачи-жангчи Боис ака Эргашев бор эди.\n...57-60 ёшлардаги, сал тўладан келган, лекин чаққон, ҳарбийларга хос аниқ хатти-ҳаракатдаги бу кишини мен кўпинча Шароф Рашидов ёнида кўрар эдим. У ўз ихтиёри билан мулоқотга киришавермасди. Бир гал тасвирга тушириш гуруҳимиз билан Андижонга тадбир бошлангандан кейин етиб келдик. Қарасам йиғилиш бошланиб кетган, таниш раҳбарлардан эса ҳеч ким йўқ эди. Шунда мен у кишининг олдига бориб ўзимни таништирдим-да:\n– Танаффус пайтида Шароф акага “Время” гуруҳи келибди, тадбирни ёритмоқчи экан деб, айтсангиз, – дедим. У бошини қимирлатди-да ичкарига кириб кетди.\n...Сўнгра у киши билан биз турли йирик тадбирларда, кўпинча саноат корхоналарида, қурилиш объектларида, пахта далаларида учрашиб турар эдик. Бир гал тасвирга туширишдан аввал операторимиз менга қараб бармоғи билан негадир ўзининг кўзини кўрсата бошлади. Мен Шароф акага қарасам, қора кўзойнак тақиб олган экан.\nШунда мен ўша ёрдамчиси бўлса керак, деб юрган кишининг олдига бориб қулоғига аста:\n– Шароф аканинг кўзларида қора кўзойнак экан, “Время”да қандай бўлар экан, шундай тасвирга туширсак, – деб маслаҳат қилгандек бўлдим. У киши менга ҳеч нарса демасдан секин Шароф аканинг ёнига бориб, нималардир деб қулоғига шивирлади. Шундан сўнг Шароф ака секингина қўзойнагини ечиб қўлига олди ва хўжалик раҳбари билан суҳбатини давом эттирди.\nКейин маълум бўлишича, бу киши собиқ иттифоқ хавфсизлик қўмитасининг ходими, Совет Иттифоқи Қаҳрамони, Шароф Рашидовнинг тансоқчиси, полковник Боис Ҳамидович Эргашев экан.\nИккинчи жаҳон уруши қаҳрамони Боис Эргашев ажойиб ҳаёт йўлини босиб ўтди. Самарқандда туғилган Боис ака ўрта мактабни битиргандан кейин Самарқанд драма театрида ишлади. 1942 йилнинг январь ойида армия сафига чақирилди.\n1942 йилнинг боши Иккинчи жаҳон урушининг энг оғир, қалтис палласи эди. Боис ака 3-Украина фронтининг 12-армиясига қарашли 60-гвардиячи-ўқчи дивизиясининг 132-гвардиячи артиллерия полкида барча мураккаб топшириқларни бажарадиган разведкачи бўлиб хизмат қилди. Совет армиясининг Жанубий-Ғарб, Сталинград, Дон, 3-Украина фронти йўналишларидаги жангларда жон олиб, жон берди, деса бўлади. 1942 йил Харьков остонасида бўлган қирғинбаротда, Сталинград мудофаасида, Ворошиловград, Изюм-Барвенков, Донбасс, Запорожье операцияларида қатнашди. Днепр учун бўлган жангда алоҳида жасорат кўрсатди.\n1943 йили совет армиясининг 81-ўқчи-дивизия 467-ўқчи полкининг Боис Эргашев хизмат қилаётган 3-ўқчи батальони жангчилари Днепр дарёсига чиқишади.\n“Вақтни қўлдан бой бермаслик керак эди. Бизнинг орқамиздан келиб улгурмаган санитарларимиз шприц, бинт, пахта, йод олиб келишини кутиб ўтирмадик, деб эслайди Боис Эргашев хизмат қилган рота командири, капитан А.П.Шилин. Шу заҳоти 3 та қайиқ топиб, дарёни сузиб нариги қирғоққа ўта бошладик. Ва Днепр дарёсининг бурилиш жойида пайдо бўлган Святое ва Линное кўллари оралиғидаги кичик бир ўрмончада пистирмада жойлашиб олдик. Қанча эҳтиёткорлик қилсак ҳам душман разведкаси биз яширинган жойдан хабар топибди. Тўсатдан қаердандир немис самолётлари устимиздан учиб, пулемётларидан ота бошлади. Яхшиямки, кўп талафот кўрганимиз йўқ“.\nЯнги босиб олган жойимизда телефон алоқаси йўқ эди. Командир А.Шилин зудлик билан алоқани тиклашни буюради. Шунда катта сержант Петров билан разведкачи Боис Эргашев буйруқни эшитишлари биланоқ югурганларича уни бажаришга кетишади. Улар бундай мудҳиш, қалтис вазиятда ниҳоятда тез ва аниқ ҳаракат қилиб чапдастлик кўрсатадилар. Улар барабан топишиб, унга сақич суртилган алоқа кабелини ўрай бошладилар. Сўнгра ҳаммасини қайиққа жойлаб нариги қирғоққа қараб сузиб кетишади. Боис ака йўл-йўлакай кабелни ўрамдан чиқариб, унга оғир тош-юкларни боғлаб, эҳтиёткорлик билан сув остига ташлаб, жойлаб кетар эди.\nШундай қилиб, икки қирғоқ, айниқса, у ердаги командир пункти билан алоқа боғланди. Ана шундан кейинги буйруқлар асосида зарб билан отилган снарядлар манзилга аниқ етар эди.\n25-дан 26-октябрга ўтар кечаси Боис ака таркибида бўлган десант гуруҳи ўқ, снарядлар ёғилиб турган пайтда Запорожье районидаги Днепр дарёсидан ўтиб, Хортица оролидаги манзилни эгаллайди. У пехота аскарлари турган жойдан дарё устидан телефон алоқа симини тортиб ўтиб, полк командири штабига келтиради. Ва телефон симини бомба, снарядлар портлаб узилган жойларини зудлик билан улаб, узлуксиз алоқани таъминлаб турди. Айни бир пайтда, агар шундай дейиш жоиз бўлса, Боис ака бир қўли билан алоқа симларини улар, иккинчи қўли билан эса немислар ҳужумини қайтарар эди. Бир пайт кутилмаганда Боис ака қуршовда қолганлигини сезди. 22 ёшдаги шерюрак, бақувват ўзбек йигити тўсатдан ёнида пайдо бўлган фашист жангчилари билан ханжар, қўл жангига киришади. Боис Эргашев бир нечта фашист аскарини ер билан яксон қилади, уларнинг пулемётини эгаллаб, бостириб келаётган душманга қарата ўзларининг қуролидан ўт очади.\nБир маҳал: – Алоқа ўрнатилди, – деб мен батальон командири гвардия капитани Колесниковга рапорт бердим. Бу хушхабар жангчилар орасида яшин тезлигида тарқалиб кетди, деб эслайди командир А.Шилин.\nБоис Эргашев озгина мизғиб олиб, эрталабки жангга тайёргарлик кўради. Тонг ота бошлаётган эди. Душман эса ҳужумга тайёрланаётгани кўриниб турарди. Фашистлар ҳужум бошлаганда командир чап қирғоқдаги артиллерияга ўт очишга буйруқ беради. Телефон алоқаси билан корректировка қилинаётганлиги сабабли снарядлар айни нишонга тега бошлайди. Фашистлар саросимага тушиб қолишади. Шунда гитлерчилар резерв кучини ташлайди. 3 та танк важоҳат билан кела бошлайди. 1-танк снаряд билан уриб ишдан чиқарилади. Бир неча дақиқадан сўнг 2-танкка ҳам снаряд тегиб ёнади. Буни кўрган 3-танк ҳайдовчиси уни орқага буриб қоча бошлайди. У ҳам йўқ қилинади.\nДнепр дарёсининг ўнг томонидаги қирғоқни эгаллаш учун қаттиқ жанг борарди. Гитлерчилар уни эгаллашга 13 марта ҳаракат қилади. Улар тез ҳаракат қилиб, мудофаа пунктига етай деб қолганда командир:\n– Биз турган координатга қараб пушкалардан ўқ ёғдиринглар, – деб буйруқ беради. Шу заҳоти пушкалардан отилган снарядлар еру кўкни ларзага солиб портлай бошлайди. Улгурганимиз яшириндик, улгурмаганимиз йўқ. Тупроқ остидан бош кўтариб қарасам, бостириб келаётган немисларнинг кўпчилиги ер тишлаб ётибди. Бу тадбир амалга ошмагач, немислар захирадаги бошқа қисмини бизга қарши ташладилар. Шу пайтда ёнимда Боис Эргашев бор эди, – деб эслайди А.Шилин. – Билардим, унда иккитагина ўқ қолганди, биттаси тўсатдан рўбарў келган душманга бўлса, иккинчисини ўзига асраб қолган эди. Бир пайт икки немис аскари дарёдан ўтиб келаётган аскарларимизга қарата пулемётдан ўт очиб қолади. Шунда жисмонан бақувват бўлган разведкачи Боис Эргашев эҳтиёткорлик билан уларнинг орқасидан ўтиб, иккаласини ҳам ер билан яксон қилади. Ундан кейин ҳам у ўз хатти-ҳаракатларини аниқ мақсадга йўналтирар эди. У чаққонлик билан эгасиз қолган душман пулемётига ўзини ташлайди ва бостириб келаётган душманга қаратиб жон-жаҳди билан ўқ уза бошлайди. Немислар тутдек тўкилди, деса бўлади. Бу жасорат тўсатдан, саноқли дақиқаларда рўй беради. Шундай қилиб, Боис анча совет жангчилари жонини сақлаб қолади.\n– Бу жанг учун мукофотга тақдим этилганлар орасида Петров, Шурихин, Берёзкин, Эргашев, Колесников, Ёқубов, Соколов, Солиев, Киотолар бор эди, – деб эслайди шу пайтдаги жангни бошқарган командир, генерал-майор унвонидаги Иккинчи жаҳон уруши қатнашчиси А.П.Шилин.\nЕвропа дарёларидан жуда кўп ўтилган. Немислар истеҳкомларни бир эгалласа, бир қўлдан бой берарди. Боис Эргашев Разумовка қишлоғи ёнидан ўтадиган Днепр дарёсидан бирмас, икки марта ўтади. Боис Эргашев Днепрдан сўнг яна бир – Ингулец дарёсидан ўтишига тўғри келади. Қаердан ўтмасин, Боис Эргашев урушда стратегик аҳамиятга эга, ҳаёт-мамот воситаси бўлган телефон алоқасини узлуксиз таъминлаб турган.\nБоис Эргашев 1944 йили 23 ёшида Совет Иттифоқи Қаҳрамони унвони билан демобилизация қилиниб, Самарқандга, ота-онасининг ёнига қайтади. Кўп азоб чеккан бўлса ҳам у ҳали ёш, урушда чиниққан, бардам-бақувват йигит эди.\nУрушдан кейин Боис ака Самарқанд вилояти комсомол қўмитасининг котиби, “Ўзбекистон сурх” газетасида бўлим бошлиғи бўлиб ишлади. 1947 йили Ўзкомпартия Марказий Қўмитаси қошидаги Олий партия мактабини битирди. 1952 йили Тошкент юридик институтини тамомлади. 1952-1956 йиллар Ўзбекистон Компартияси Марказий Қўмитасининг инструктори, сўнгра Ижтимоий таъминот вазирлигида бўлим мудири бўлиб фаолият кўрсатди. 1968 йилдан иттифоқ Давлат хавфсизлик қўмитасида хизмат қилди ва 1986 йили полковник унвонида истеъфога чиқди.\nБоис ака билан мен яна бир бор 1984 йили Ялтадаги “Ўзбекистон” санаторийсида учрашдим. У ҳамон аввалгидек бардам-бақувват, хушчақчақ, аския, ҳазилни хуш кўрадиган инсон эди. Биз овқатлангани бирга борардик, кинофильмлар томоша қилар эдик. Санаторийда ошхонага кириш олдида Қрим бияларининг қимизини ичишга қўйилар эди. Биз овқатдан олдин қимиз ичишни одат қилиб олдик. Бу охирги учрашувимиз эди.\nСССР Олий Совети Президиумининг 1944 йил 22 февралдаги Фармони билан Боис Эргашев Совет Иттифоқи Қаҳрамони олий унвонига сазовор бўлди. Унга Ленин ордени билан “Олтин юлдуз” медали топширилди.\nКўп йиллар Ўзбекистон раҳбарининг тансоқчиси бўлиб ишлаган Иккинчи жаҳон уруши қатнашчиси Боис Ҳамидович Эргашев айни уруш бошланган 21 июнь – Уруш хотираси куни (2000 й.) 79 ёшида оламдан ўтди. Бу воқеада бирон рамзий маъно-мазмун бор-йўқлигини билмайман, лекин бу инсон Иккинчи жаҳон урушида катта жасорат кўрсатган, дунёни фашизм асоратидан сақлашда бевосита хизмат қилган 338 нафар ўзбекистонлик қаҳрамондан бири эди.


ЗАКОТ ҲИСОБЛОВЧИ ДАСТУР » O'zbekiston musulmonlar idorasi Qashqadaryo viloyati vakilligi rasmiy sayti\nЗАКОТ ҲИСОБЛОВЧИ ДАСТУР\n12-05-2021, 19:46 49 Ўқиш режими + -\nАввалроқ Тошкентдаги Wyndham меҳмонхонасида “Islamic Вusiness and Finance” компанияси томонидан “Zakotim” онлайн закот ҳисоблаш дастури тақдимоти бўлиб ўтаётганлиги тўғрисида маълумот берган эдик.\nБу тақдимотда асосан закот ҳисоблаш дастури, уни ишлатиш йўллари ҳамда дастурнинг имкониятлари борасида бир қатор маълумотлар бериб ўтилди. Бугунги кунда закот ҳисоблаш дастури дунёнинг кўплаб давлатларида жорий этилган. Бу борада юртимиздаги ушбу дастур асосчиси Хондамир Нусратхўжаев шундай фикр билдирди:\n«Ҳозирда закот ҳисоблаш дастури кўплаб мамлакатларда мавжуд, лекин булар бир-биридан фарқ қилади. Мен ўз тажрибаларим ва изланишларим натижасида кўплаб закот ҳисоблаш дастурлари билан танишдим. Уларда аксар ҳолларда мукаммаллик етишмаслигига, бу дастурни бойитиш кераклигига ишонч ҳосил қилдим ҳамда юртимизда илк бор мукаммал закот ҳисоблагич дастурни яратишга муваффақ бўлдик. Бизни дастуримиз бошқаларникидан жуда мукаммаллиги билан фарқланади. Биз бу дастурни яратиш жараёнида диний масалалар юзасидан асосан Муҳаммад Айюбхон домла ва устоз Мубашшир Аҳмад домлаларга мурожаат қилдик. Устозлар кўмагида бу дастурни дунёдаги энг мукаммал дастур сифатида шакллантирдик. Тўғри ҳали бир оз камчиликлари бор, уни бартараф этамиз, лекин асосийси ғоямизни жамоат олдида тақдим эта оляпмиз» – деди Хондамир Нусратхўжаев.\nТақдимот жараёнида Муҳаммад Айюбхон домла бу дастурни яратилишидан мақсад нима эканлигига тўхталиб ўтди:\n«Бу оламда мусулмон инсон борки, моли закотга етганда уни қандай ҳисоблаш масаласига дуч келади. Бундай ҳолларни бугунги ҳаётимизда ҳам кўриб турибмиз. Ушбу закот ҳисоблаш дастури нафақат бир йилги закотнинг балки аввалги йилларда ҳам қолиб кетган закотларни тўғри ҳисоблашда ёрдам беради. Қачонки закот тўғри ҳисобланганда нафақат мусулмонлар жамиятини балки мусулмон бўлмаганлар орасида ҳам камбағаллик, йўқчилик ва етишмовчиликнинг барҳам топишига асос бўлади. Чунки ҳар бир жамиятнинг асосий мақсади халқнинг тўкин яшаши учун, халқ орасида камбағалликни бартараф этишдир. Бу дастур ёрдамида Аллоҳ давлат берган юртдошларимиз моли нисобга етганда, ҳеч қийналмасдан закотларини ҳисоблаши ва тақсимлаши мумкин. Асосийси бу дастур мусулмон халқига фақат фойда келтиради иншааллоҳ» – деб таъкидлади Муҳаммад Айюбхон домла.\nШунингдек, тақдимот жараёнида мутахассисларнинг берган маълумотларига қараганда, бугунги кунда моли нисобга етган дунё мусулмонлари ўз закотини вақтида берса, бир йиллик закот дунё миқёсида беш юз миллиард доллар бўлар экан. Бу закот пули шу зайилда ҳар йили берилиб турилса узоғи билан ўн ёки ўн беш йилда дунёда камбағалчилик ва қашшоқликка барҳам бериш мумкин экан. Шу билан бир қаторда Ўзбекистонда ҳар йили беш юз миллиондан бир ярим миллиард долларгача закот берилар экан.\nТақдимотда иштирокчилар томонидан «нега закот айнан Рамазон ойи берилади, бошқа ойларда ҳам берса бўлмайдими?» – деган савол берилди.\nБу саволга устоз Мубашшир Аҳмад домла: «Закотни мол нисобга етганда закот берувчи томонидан нафақат Рамазон ойи, балки йилнинг бошқа ойларида ҳам берса бўлади. Халқимизда Рамазон ойида закот бериш урфга кирган, чунки бу ойда савоблар Аллоҳнинг марҳамати билан зиёда қилинади. Закот берувчи ҳам шундан умидвор бўлган ҳолда Рамазон ойида закот беришни хоҳлайди. Лекин мен хоҳлардимки закот берувчи биродарларимиз, фақат Рамазон ойини кутиб туришлари керак эмас. Моли нисобга етиб закот бериш вақти келдими, қайси ойда бўлишидан қатъи назар ҳақдорни топиб закотини беравериши керак. Масалан, мана бу йил Рамазон апрель ва май ойларига тўғри келди, ҳамма шу ойда закотини берди, лекин сентябрь ойида айни талабаларни контракт тўлаш вақти. Бу пайтда закот берувчилар йўқ, бироқ ҳақдорлар айнан шу дамда закот олишга муҳтож. Улар қачон Рамазон ойи келар экан деб кутиб тура олмайди. Чунки давлатга ўз вақтида контракт пулини тўлаши керак. Шу масалаларни ҳам ўйлаган ҳолда кўпроқ закот берувчиларга фақат Рамазон ойида эмас бошқа ойларда ҳам закот бериши кераклигини тарғиб қилиш лозим» – деб фикр билдирди Мубашшир Аҳмад домла.\nУшбу тақдимотда иштирок этаётган тадбиркорлар ва соҳа мутахассислари ҳамда қизиқувчилар дастур ҳақида ўзларини қизиқтирган саволлари ва таклифларини йиғилганлар билан ўртоқлашди.\nКелажакда закот ҳисоблаш дастури мамлакатимизда кенг кўламда қўлланилишига умидвормиз.


Ҳаж китобидан. Ҳаж ибодатининг тарихи – Дарё уз Янгиликлар\nГлавная / Маданият / Ҳаж китобидан. Ҳаж ибодатининг тарихи\nAnvar 31.03.2018\tМаданият Comments Off on Ҳаж китобидан. Ҳаж ибодатининг тарихи 47 Показы\nибодат Ҳаж\t2018-03-31\nTags ибодат Ҳаж\nПред. Ҳаж китобидан. Mадинаи мунаввара зиёрати\nСледующая Тошкентда қирғизистонлик ҳамкорини 138 минг долларга туширган «тадбиркор» қўлга олинди


16 нафар ўзбекистонлик бемор бола Германия клиникаларида даволаниш учун жўнаб кетишди » Новости Узбекистана сегодня: nuz.uz\nНовости Узбекистана → САЛОМАТЛИК → 16 нафар ўзбекистонлик бемор бола Германия клиникаларида даволаниш учун жўнаб кетишди\n18-08-2016 10:13 0 916 Рейтинг2 Чоп этиш\n16 нафар ўзбекистонлик бемор бола Германия клиникаларида даволаниш учун жўнаб кетишди\nКеча, 17 август куни Тошкент халқаро аэропортида бемор болалар "Соғлом авлод учун" фонди вакили ҳамроҳлигида Германияга кузатилди.\nБемор болалар рўйхати:\n2002 йилда "Соғлом авлод учун" халқаро хайрия фонди, Ўзбекистон Республикаси Соғлиқни сақлаш вазирлиги, Германиянинг Friedensdorf International халқаро ташкилоти биргаликда уч томонлама ҳамкорлик битими имзоланган эди. Ҳамкорлик доирасида 12 ёшгача бўлган бемор ва ногирон болалар даволанади ва реабилитация қилинади.\n2002-2016 йиллар давомида 322 нафар ўзбекистонлик бемор болалар терининг куйиш асоратлари, туғма қўл-оёқ бўғимлари ва бошқа ташхислар билан Германиянинг нуфузли клиникаларида даволанишди.\nШу билан бир қаторда 2016 йилнинг шу даврига қадар "Чиройли оёқчалар" лойиҳаси доирасида туғма оёқ нуқсони (маймоқлик) ва "Қийшиқ бўйин" ташхиси билан 15 ёшгача бўлган 128 нафар бемор болаларда жарроҳлик амалиётлари ўтказилиб, соғломлаштирилди. Бу ҳақда "Соғлом авлод учун" халқаро хайрия фонди сайтида маълум қилинган.


BSCI сертификати экспорт географиясини кенгайтирмоқда\nПойтахт вилоятида фаолият юритаётган “UZTEX CHIRCHIK” масъулияти чекланган жамияти трикотаж маҳсулотларини ишлаб чиқаришга ихтисослаштирилган йирик корхоналардан биридир.\nЙилига 12 минг тонна оддий, 7 минг тонна бўялган ва 4 минг тонна гул солинган мато, шунингдек, 14 миллион дона момиқ сочиқ ишлаб чиқариш қувватига эга ушбу корхонага хорижнинг энг сўнгги технологиялари татбиқ этилган.\nБу ерда тайёрланаётган тайёр буюмлар, кийим-кечаклар нафақат ҳамюртларимизга, балки хорижликларга ҳам манзур бўлмоқда. Бунда ишлаб чиқариш жараёнига янги — BSCI халқаро сертификатининг жорий қилингани муҳим ўрин тутмоқда. Айниқса, мазкур сертификатнинг қўлланилиши миллий маҳсулотларимизни ташқи бозорга олиб чиқишни янада ривожлантириб, экспорт географиясини кенгайтиришда қўл келди.\nАйни пайтда хориж технологиялари асосида тайёрланаётган маҳсулотларнинг асосий қисми Россия, Украина, Польша, Туркия, Италия, Жанубий Корея, Қозоғистон, Қирғизистон сингари 40 дан ортиқ давлатларга экспорт қилинмоқда.\nҚарийб 1200 нафар кишини иш билан таъминлаган ушбу корхона жамоасининг ниятлари улкан. Келгусида иш самарадорлигини янада ошириш, интернет тармоғи орқали савдони йўлга қўйиш, янги ускуналарни татбиқ этиш режалаштирилган.\nМазкур рукндаги бошқа мақолалар: « Ўзбекистон ва Қирғизистон янги қўшма корхоналар очиши мумкин\tДастур ижросида хорижий банклар иштироки қандай? »


Фориш туманида «Ёшлар маркази» фойдаланишга топширилди » Фориш тумани ҳокимлиги расмий сайти\nФориш тумани ҳокимлиги » Янгиликлар » Фориш туманида «Ёшлар маркази» фойдаланишга топширилди\nФориш туман ҳокими ташаббуси билан «Хонбанди» МФЙда «Ёшлар маркази» ташкил этилди ва Республика ёшлар маркази томонидан 12 дона компьютер, 12 дона тикув машинаси ва 1000 дона энг сара бадиий китоблар тақдим этилди.\n«Хонбанди» МФЙда ишсиз юрган ёшлар вақтини тўғри ва мазмунли ташкил этиш мақсадида республика ёшлар маркази томонидан тўгараклар ташкил этилди ва бу тўгаракларда уюшмаган ёшлардан бир нечаси иш билан таъминланди.\nЁшлар марказида «Ёш ижодкорлар», «Пазандачилик», «Тикувчилик», «Анъанавий мусиқа», «Инглиз тили» каби тўгараклар фаолият олиб бормоқда. Айниқса, марказда ташкил этилган касбга ўргатиш йўналишидаги «Тикувчилик» тўгараги ўқувчилари ўзларига қизиқарли ва фойдали бўлган машғулотларни ўрганиш билан банд. Тўгарак раҳбари Барно Султонбекова уларга ҳар куни аёллар учун миллий либослар ҳамда рўзғор буюмлари тикишни ўргатиб келмоқда.\nАйни пайтда ёшлар иттифоқи қошида ташкил этилган ёшлар марказида 12 та тўгарак ташкил этилган бўлиб, уларга ўз касбининг фидойи ёшлари раҳбарлик қилмоқда. Ёшларга тўгаракларда билим ва кўникмаларни қўлга киритгач маълумотнома ва сертификатлар топширилади.\n«Инглиз тили» тўгараги раҳбари


Оилада эрнинг вазифаси | Azon.uz - Ахборот-таҳлилий портал\n2572 16:00 01.05.2019\nЭркак киши оиласига нисбатан барча масъулиятни ҳис этиши ва ўзининг оилада устун эканини ҳеч қачон унутмаслиги керак. Аллоҳ таоло марҳамат қилади:\n«Эркаклар хотинлар устидан (оила бошлиғи сифатида доимий) қоим турувчилардир. Сабаб – Аллоҳ уларнинг айримлари (эркаклар)ни айримлари (аёллар)дан (баъзи хусусиятларда) ортиқ қилгани ва (эркаклар ўз оиласига) ўз мол-мулкларидан сарф қилиб туришларидир. (Аёллар ичида) солиҳалари – бу (Аллоҳга ва эрига) итоатли, ғойибга Аллоҳ сақлаганича ҳимоятли (яъни, эрларининг сирлари, мулклари ва обрўларини сақловчи)лардир. Хотинларнинг итоатсизлигидан қўрқсангиз, аввало уларга насиҳат қилингиз, сўнгра (бу таъсир қилмаса,) уларни ўринларда (алоқасиз) тарк этингиз, сўнгра (бу ҳам кор қилмаса) уларни (мажруҳ бўлмагудек даражада) урингиз. Аммо сизларга итоат қилсалар, уларга қарши (бошқача) йўл ахтармангиз. Албатта, Аллоҳ олий ва улуғ зотдир» ("Нисо" сураси, 34-оят).\nОятда эркак кишининг аёл устидаги раҳбарлик масъулияти икки сабабга асослангани баён қилинган. Биринчиси, эркак киши хилқат жиҳатдан чидамли, оила бошлиғи бўлишдек масъулиятни кўтаришга қодир экани. Чунки эркаклар куч-қувват, сабр қила олиш, ҳар бир ишда шошмасдан мулоҳаза юритиш ва бошқа қобилиятлари билан устундир. Иккинчиси, оилада эркаклар ўз молларидан нафақа сифатида сарф қилишлари, зарур бўлган барча молиявий харажатларни ўз зиммаларига олишлари. Яъни, хотиннинг еб-ичиш, кийиниш ва бошпанага бўлган эҳтиёжини эркак киши қондириши лозимлиги назарда тутилган.\nҲақиқатан, эркак зоти аёл кишидан баъзи хусусиятларда ортиқ қилиб яратилганига ҳеч шубҳа йўқ. Буюк ҳикмат ва қудрат соҳиби Аллоҳ таоло хилқатдаги бу устунликда бир неча ҳикматни мужассам қилган. Тафсирларда, жумладан, шаръий нуқтаи назардан эркакларга хос қуйидаги афзаллик хусусиятлари қайд этилган: пайғамбарлик, ўринбосарлик, жисмоний куч-қувват, оила нафақасига масъуллик, ақлу идрок, хотира ва тафаккурнинг зиёдалиги, имом-хатиблик, муаззинлик, жамоат билан намоз ўқиш, жума намозининг вожиб бўлиши, ташриқ такбирини айтиш, жангларда қатнашиш, тўлиқ гувоҳлик, талоқ бериш ҳуқуқига эга бўлиш, оила номининг унга нисбат берилиши, намоз ва рўзани узрсиз адо этиши ва бошқалар. Шу ва бошқа жиҳатларни ҳисобга олиб, аёл кишининг эрига итоатли, ҳимоятли ва иффатли бўлиб, оила тотувлиги йўлида доимий ҳаракат қилиши диёнат жиҳатидан талаб этилган.\nЭр киши, умуман, оиланинг тинчлиги тўғрисида қайғуриш билан бирга, энг муҳим таъминотлар бўлган озуқа, кийим-кечак, бошпана билан таъминлашга масъулдир.Ушбу масъуллик шариат нуқтаи назаридан вожиб, уни бажармаган одам Аллоҳ таоло олдида қаттиқ гуноҳкордир.\nМаълумки, никоҳ муносабати билан зиёфат уюштирилиб, валийма-тўй ўтказилади. Ушбу тўйнинг харажатлари, имкони бўлса, куёвнинг ўзи, яқин қариндошлари ёрдамидақопланади. Яъни, қисқа қилиб айтганда, тўйни куёв томон ўтказади. Хотин яшайдиган уйни турмуш учун зарурий жиҳозлар билан жиҳозлаш ҳам эрнинг зиммасида бўлади. Лекин, афсуски, бугунги кунимизда кўп ҳолларда буларнинг акси кўзга ташланмоқда.\n«Талоқ қилинган аёллар ўзларига қараб, уч ҳайз муддати (ўтишини) кутиб ўтирадилар. Агар улар Аллоҳга ва охират кунига ишонсалар, бачадонларида Аллоҳ яратган нарса (ҳомила ёки ҳайз)ни яширишлари ҳалол (иш) эмас. Агар эрлари ислоҳни (оилани тиклашни) хоҳласалар, шу муддат ичида уларни қайтариб олишга ҳақлидирлар. Аёллар учун (белгиланган ҳуқуқлар) ўз меъёрида эркаклар (ҳуқуқи) билан тенгдир. Аёлларга нисбатан эркакларда бир даража (зиёдалик) бор. Аллоҳ қудрат ва ҳикмат эгасидир» ("Бақара" сураси, 228-оят).\nБу эркаклар хоҳлаганларини қилишсин ёки аёлларига истаганларича зулм ўтказишсин, дегани эмас. Устунроқ бўлиш ортиқча масъулиятни зиммага олиш деганидир. Имконияти бўлатуриб оиласининг ҳожатларини қондиришга ҳаракат қилмаслик ҳам гуноҳдир. Бу Аллоҳ таолонинг омонат деб берганига хиёнат қилишдан ўзга нарса эмас.\nУстунлик эркакка хотинининг бирор айби бўлса, дарров унинг адабини бериш, азоблаш имкониятини бермайди, балки аёлларга бундай зулм қилишни шариатимиз қаттиқ танқид этади. Пайғамбаримиз алайҳиссалом бир ҳадисларида: «Яхшиларингиз аёлларига яхши муомала қиладиганларингиздир», деганлар. Ушбу ҳадисдан маълум бўладики, бир поғона устунроқ бўлиш тил ва қўлга эркинлик бериш эмас, балки уни яхшиликка ишлатиш, деганидир.\nРасулуллоҳ соллаллоҳу алайҳи ва саллам бошқа ҳадисларида:\n“Огоҳ бўлинг! Ҳаммангиз раҳбарсиз ва ҳаммангиз қўл остингиздагилардан масъулдирсиз.Бас, амир қўл остидаги инсонларга раҳбар ва уларга масъулдир, эркак ўз оиласида раҳбар ва уларга масъулдир”, деганлар. Раҳбарлик масъулиятни сезиш мажбуриятларни бажариш демакдир. Ноҳақ ҳукм чиқариб, ножоиз ҳаракатлар қилиш, аҳлларига зулм кўрсатиш маъсият, гуноҳ деганидир. Демак, кишининг мавқеи қанчалик баланд бўлса, жавобгарлиги ҳам шунчалик қаттиқ бўлади.\nМанбалар асосида «Коҳ ота бузрук» жоме масжиди Абдулҳаким ПИРНАЗАРОВ тайёрлади\nэр хотин Оят\n4036 07:00 22.06.2020\n1730 23:20 11.06.2020\n7611 17:50 09.05.2020\n1676 04:00 01.05.2020\n8005 23:30 18.04.2020\n2594 07:30 13.04.2020


Ўзбекистонда иккинчисига пахта етиштириш синовдан ўтказилмоқда - BBC News O'zbek\nImage caption 5 сентябр куни Фарғонада туширилган мана бу суратда иккинчисига экилган пахта кўчатининг гуллагани акс этган\nБи-би-сига маълум бўлишича, Фарғона водийсида буғдойдан бўшаган бир неча ўнлаб гектар ерга шу йилнинг июн ойида чигит қадалган.\nҲозирда иккинчисига экилган ғўзанинг бўйи 30-40 сантиметрга етган.\nАммо мутахассислар бу каби тажриба муваффақиятсиз бўлишини айтишмоқда.\nЎзбекистон пахта далаларида болаларнинг мажбурий меҳнати туфайли халқаро танқидлар остида қолган.\nҚишлоқ хўжалик вазирлиги Би-би-сига иккинчисига пахта етиштириш дастури борлигини рад этди.\nБи-би-си билан суҳбатда Фарғона водийсидаги бир қатор фермерлар водийда, хусусан, Фарғона ва Наманган вилоятларида шу йилнинг июнида буғдойдан бўшаган ерларга чигит қадалганини тасдиқлашди.\nҲозирда янги униб чиққан ғўзанинг бўйи, фарғоналик бир фермернинг айтишича, "тизза баробари" бўлиб қолган.\nУнинг сўзларига кўра, иккинчисига пахта экиш ташаббуси Фермерлар Уюшмасидан чиққан.\nИккинчисига пахта етиштирилаётганини фарғоналик таниқли журналист Муҳаммаджон Обидов ҳам тасдиқлайди.\nУнинг айтишича, ҳозир кўчатлар униб чиққан ва уларнинг орасида битта -яримта гуллаганлари ҳам бор.\nImage caption Биринчисига экилган пахта аллақачон очилган ва терим бошланиш арафасида\nАммо журналистга кўра, иккинчисига пахта экилган майдонлар Фарғона вилоятида 100 гектардан ошмайди ва пахта режасига таъсир қиладиган кўламда эмас.\nМуҳаммаджон Обидов иккинчисига пахта экишни синовдан ўтказиш ташаббуси фермерларга тегишли эканини айтади.\n"Об-ҳаво иссиқ келгани учун баъзи ёш фермерлар иккинчисига экишни синаб кўришаяпти. Аммо мажбуран икки марта экасан, деган гап йўқ", - дейди тажрибали журналист.\nРиштонлик фаол Баҳодир Элибоев бу каби ташаббус фермерлардан чиқишига шубҳа қилади.\nУнинг айтишича, пахта ҳосили фермерга қўшимча даромад келтирмайди.\n"Бундай ташаббус фермердан чиқиши мумкин эмас. Чунки фермер пахтани давлатга топширади. Ундан қўшимча даромад кўрмайди. Пахтанинг ўрнига сабзи, картошка сингари маҳсулотларни экса, яхшироқ фойда кўради. Ишчиларининг ҳаққини ҳам шу йўл билан қоплайди",- дейди Баҳодир Элибоев.\nХоразмлик қишлоқ хўжалиги бўйича журналист Олловарган Ражабов бу каби ташаббусни кулгили, деб атади.\nУнинг айтишича, Хоразмда бундай тажриба ўтказилмаяпти, ўтказилгани тақдирда ҳам самарасиз бўлиши аниқ.\n"Хоразм жаҳон пахтачилигининг энг шимолий минтақаси. Бу ерда пахта ўзи бир марта зўрға етишади. Фарғонада ҳам иккинчисига ҳосил олиб бўлишига мен ишонмайман. Буни фақат пахтадан умуман бехабар одам айтиши мумкин", - дейди хоразмлик журналист\nРасмийлар бу каби тажриба ўтказилаётганини қатъиян рад этишмоқда.\nҚишлоқ ва сув хўжалиги вазирлиги матбуот хизмати раҳбари Муҳаммаджон Иброҳимовнинг Би-би-сига айтишича, вазирлик ҳеч қайси вилоятга иккинчисига экиш учун уруғ ҳам, техника ҳам ажратмаган.\nУнинг сўзларига кўра, иккинчисига пахта етиштириш учун пахтанинг жуда ҳам тез, 30-40 кунда пишадиган навлари керак бўлади, аммо бундай навлар йўқ.\n"Ноябр ойида етишадиган, 4-5 сорт пахтанинг ҳеч кимга кераги йўқ", - деб айтди мулозим.\nАммо унинг айтишича, мамлакатда иккинчисига пилла етиштириш дастури бор ва у ҳозирда Бухоро вилоятида синовдан ўтказилмоқда.\nҲозирда олиб борилаётган пахтани иккинчисига экиш биринчи тажриба эмас.\n2009 йилда Фарғона вилоятида антиқа усул синовдан ўтказилган.\nЎшанда мактаб ўқувчиларига қоғоз "воронка"лар ясаб келиш буюрилган.\nКейинроқ "воронка"ларда етиштирилган ғўза кўчатлари буғдойдан бўшаган майдонларга кўчириб экилган.\nПахта режасининг бажарилмай қолишидан қўрққан маҳаллий ҳокимият пахта етиштиришнинг шу каби антиқа усулини ўйлаб топгани айтилади.\nАйрим маълумотларга кўра, бу каби тажриба марказлаштирилган ҳолда амалга оширилган, лекин ўзини оқламаган.\nМутахассисларга кўра, ўтган асрнинг 50-йилларидан Ўзбекистон қишлоқ хўжалиги ва саноатида етакчилик қилиб келган пахта унумдор ерларнинг катта қисмини яроқсиз ҳолга келтирган ва атроф-муҳитга салбий таъсир кўрсатган.\nОлмониялик тадқиқотчи Кристофер Мартиуснинг айтишича, Ўзбекистон пахта майдонларини кескин қисқартириши ва ердан фойдаланиш йўлларини ранг-баранглаштириши лозим.\n"Бу мамлакат учун янги имкониятларни очади", - дейди доктор Мартиус.


«KUSHMAG-NUKUS» МЧЖда 50 дан ортиқ турдаги маҳсулотлар ишлаб чиқарилади- Kruz.uz\n«KUSHMAG-NUKUS» МЧЖда 50 дан ортиқ турдаги маҳсулотлар ишлаб чиқарилади\n10:51, 10.06.2017 1744 0 Иқтисодиёт\nЁш тадбиркор Марат Комеков раҳбарлик қилаётган Нукус шаҳридаги «KUSHMAG-NUKUS» масъулияти чекланган жамиятида асосан эшик, дарвоза, панжара, стол-стул каби 50 дан ортиқ турдаги маҳсулотлар ишлаб чиқарилади.\n- Фаолият бошлаганимизга кўп бўлмаган бўлса-да, ишлаб чиқаришни барқарор ривожлантиришга эришмоқдамиз, - дейди Марат Комеков. - 2014 йили «Алоқабанк» томонидан ажратилган кредитга хориждан замонавий ускуналар келтирдик. Босқичма-босқич ўз маблағимиз эвазига бошқа зарур техника ва дастгоҳлар харид қилдик. Аҳолидан, давлат ташкилотлари ва қурилиш корхоналаридан буюртмалар тобора кўпаймоқда.\nМақсад Ҳабибуллаев (сурат), ЎзА\n17:42, 01.08.2020 2176\n20:09, 18.07.2020 7956\n23:33, 30.06.2020 3485\n23:32, 27.06.2020 2208\nШарқ тароналари Ёнғинлар профилактикаси куни Ёшлар уйлари биржа Қўмондонлик-штаб ўқув машқлари опера Расул Халмуратов Онамга мактуб пичоқлашиш электр энергия\n12:19, 02.08.2020 1654


Малала Юсуфзай (2013 йил 12 июль, Нью-Йорк, АҚШ). 1-қисм - Tafsilot.uz\n25-декабр 2015, 12:46\nУзоқ вақтдан сўнг сиз билан яна учрашиб турганимдан ғоят хурсандман. Бу даргоҳда сиздек улуғ одамлар даврасида бўлиш хотирамда умрбод сақланиб қоладиган фараҳбахш ҳодиса. Ҳузурингизга марҳума Беназир Бхуттонинг рўмолини бошимга ўраб келиш шарафига мушарраф бўлганим ҳам менга чексиз қувонч бағишлайди. Азбаройи ҳаяжонланганимдан гапимни нимадан бошлашни ҳам билмаяпман. Одамлар мендан қандай гап кутаётганини билмайман, аввало, ҳаммамизни инсон қилиб яратгани учун Оллоҳга беадад шукур, менинг тезда оёққа туриб янги ҳаёт бошлашимни сўраб дуо қилганларга мингдан-минг раҳмат. Одамлар мени шунчалик яхши кўришини тасаввуримга сиғдира олмаганман. Мен бутун дунёдан яхши тилаклар билдирилган минглаб мактублар ва совғалар олдим. Уларнинг барчаси учун барча дўстларга ташаккур айтаман. Беғубор тилаклари оғир дамларимда қалбимга далда бўлган болажонлардан миннатдорман. Дуолари билан менга умр тилаб турган ёши улуғларга қуллуқ. Яна оёққа туришим ва кучга тўлишимга ёрдам берган Покистон ва Буюк Британиядаги шифохоналарнинг қўли енгил врачлари, фариштамонанд ҳамширалари ва барча ходимларига ҳамда Бирлашган араб амирликлари ҳукуматига миннатдорлик билдирмоқчиман.\nМен Бош котиб Пан Ги Мун жанобларининг, БМТнинг глобал таълим бўйича фахрий элчиси Гордон Браун ва БМТ Бош ассамблеяси раиси Вук Жеремикнинг глобал таълимга оид ташаббус ва саъй-ҳаракатларини жону дилим билан қўллаб-қувватлайман. Улар бизни тинмай ҳаракат қилишга ундамоқда. "Интилганга толе ёр" деб бежиз айтмаганлар, ахир. Қадрли ака-укалар, опа-сингиллар, шуни доим ёдда тутинг: Малала куни фақат менинг куним эмас. Бу кун ўз ҳуқуқини талаб қилаётган ҳар бир аёлнинг, ҳар бир ўғил-қизнинг кунидир. Ўз ҳуқуқларини нафақат талаб қилувчи, балки эзгу мақсади – тинчлик ва тенгликка эришишга, маърифатга бор кучи билан интилувчи, инсон ҳуқуқлари учун курашувчи юзлаб фидойилар бор.\nҚадрли дўстлар, 2012 йилнинг 9 октябрида толиблар менга қарата ўқ узди. Дўстларимни ҳам ўққа тутди. Улар бизнинг овозимизни ўқ билан ўчирмоқчи бўлди, бироқ бу ниятига эриша олмади. Уларнинг кутганининг акси бўлиб, овозимизга минглаб овозлар қўшилди. Террорчилар бу қизнинг мақсадини ўзгартирамиз, интилишларини тўхтатамиз, деб ўйлашди. Аммо мендаги заифлик, қўрқув ва умидсизлик ўрнини куч, жасорат ва ирода эгаллади. Ҳаётимда бундан бошқа ўзгариш бўлгани йўқ. Мен ўша Малаламан, ниятларим, умидларим, орзуларим ҳам ўша-ўша. Қадрли ака-укалар, опа-сингиллар, мен ҳеч кимга қарши эмасман. Бу ерда толибларга ёки бошқа ҳар қандай террорчилик гуруҳига ёмонлик тиламоқчи эмасман. Мен бу ерда ҳар бир бола илм олиш ҳуқуқига эгалиги ҳақида гапирмоқчиман. Мен толибларнинг ва барча террорчию экстремистларнинг ҳам фарзандлари илм олишини, маърифатли бўлишини хоҳлайман. Мен ҳатто ўзимга ўқ отган толибга ҳам ёмонликни истамайман. Ҳатто қўлимда қуролим бўлганда ҳам уни отмаган бўлардим. Бу туйғу мен раҳмдилликда тенги йўқ ҳазрати пайғамбаримиз Муҳаммад алайҳиссаломдан, Исо Масиҳдан, Буддадан ўрганган раҳм-шафқат туйғусидир. Бундай қараш каминага Мартин Лютер Кинг, Нелсон Мандела ва Муҳаммад Али Жиннадан меросдир.


Елена Зеленская: "Ўзимни параллель воқеликда, ухлаётгандек ҳис қилдим"\nУкраинанинг биринчи хоними Елена Зеленская The Guardian нашрига интервью берди ва қуйидагилар ҳақида сўз юритди:\nУрушнинг биринчи кунида:\nЎзимни параллель воқеликда, ухлаётгандек ҳис қилдим... Кун бўйи юзимда ғалати табассум пайдо бўлди, чунки болаларга ваҳима кўрсатмасликка ҳаракат қилдим. Биз фақат қўриқчиларнинг буйруғини бажардик, айтилган жойга бордик.\nТурмуш ўртоғи ҳақида:\nУ мен билган ҳар доим ўз мақсадига эришадиган ва бошқаларни илҳомлантирувчи кам сонли одамлардан бири. Интизом унинг иккинчи исмидир. Мен унинг психологик саломатлиги ҳақида эмас, балки жисмоний саломатлиги учун қайғураман – у ҳар доим қийин даврларда мақсадига эришганидан сўнг касал бўлиб қолади.\nУнинг оиласига суиқасд қилиш таҳдиди ҳақида:\nУлар (эҳтимол, рус ҳарбийлари) содир этган бу даҳшатли жиноятларни кўрганингизда, ҳақиқатдан ҳам улар ҳамма нарсага қодир деб ўйлайсиз.\nУруш бошланганидан кейин Зеленский билан биринчи учрашуви ҳақида:\nБиз қучоқлашиб, саломлашдик ва ҳол-аҳвол сўрадик. Болалар ёнида, бир муддат унга ёпишиб қолишди. Энди биз бир-биримизни кўришимиз ва улар оталарига жисмонан боғланишлари мумкин, бу вазиятни бироз осонлаштиради... Биз тез-тез кўришамиз деб умид қилгандик, лекин ҳозирча бу мумкин эмас.\nКиритилди: 21:34 18.06.2022. Ўқилди: 4830 марта. Фикрлар сони: 34 та.\nБилдирилган фикрлар (34 )


00:00 / 22.11.2017\nЎзбекистон Профессионал футбол лигаси тартиб-интизом қўмитаси 19 ноябрь куни, Олий Лига 29-тури доирасида Қарши шаҳридаги «Марказий» стадионида бўлиб ўтган «Насаф» – «Пахтакор» учрашувидан сўнг, стадиондаги мухлислар ва «Пахтакор» клуби дарвозабони Александр Лобанов ўртасида юз берган воқеани ўрганиб чиқди.\nЎйиндан сўнг, Александр Лобанов майдонни тарк этар экан, «Насаф» клуби мухлислари унинг шаънига нолойиқ сўзларини йўллаб, ҳақорат қилишган, «Пахтакор» дарвозабони эса бунга аҳлоқсиз ҳаракатлар билан жавоб қайтарган. Мазкур ҳолат ПФЛ Тартиб-интизом қўмитаси томонидан ўрганиб чиқилгач, Александр Лобановнинг ҳаракатлари сабаб «Пахтакор» клуби 50 000 000 (эллик миллион) сўм миқдорида жаримага тортилиши белгиланди.\nЎз навбатида, «Насаф» клуби мухлисларининг маданиятга зид ҳаракатлари сабабли жамоа 100 000 000 (юз миллион) сўм миқдорида жаримага тортилиши белгиланди.\nАгар келгусида шундай ҳаракатлар такрорланадиган бўлса, ҳар икки клуб бундан ҳам кескин тарзда жазоланади. Жумладан, «Насаф» клуби келгуси уй учрашувларини мухлисларсиз ўтказади, деб хабар бермоқда ПФЛ расмий сайти.


Полша депутати Германиядан 900 миллиард доллар...\n07.04.2019 10:33 0 140\nПолша иккинчи жаҳон урушида етказилган зарар учун Германиядан 900 миллиард доллар товон пули талаб қилади. Бу ҳақида Полша Сейми депутати Януш Шевчак WPolityce учун берган интервьюси давомида маълум қилиб ўтди.\nУ 30 йил давомида Полша ҳукумати товон пули талаб қилмай келганини шармандалик, деб баҳолаган. Депутатнинг айтишича, фақат «Қонун ва адолат» партияси бу қонунни Берлинга етказиш учун ҳаракатларни амалга оширган.\nШевчакнинг таъкидлашича, агарда иккинчи жаҳон урушида Полша вайрон этилмаганда анча ривожланган давлатга айланган бўларди.\nАммо Германия ҳукумати Полша талабига бир неча бор рад жавобини берган. Бунга асос сифатида 1953 йилда Полша ҳукумати расман товон пулидан воз кечгани кўрсатилмоқда.\nХориж Кеча, 11:42


ДЕПРЕССИЯ ХАҚИДА 9 ФАКТ.\nДЕПРЕССИЯ - бу инсон ҳиссиётларини маълум бир муддатга издан чиқиши ва нормал ҳаёт тарзининг бузилиши хисобланади. Депрессия хақида қанчалик кўп маълумот билиш унга қарши курашни енгиллаштиради. Қуйидаги фактларни ёдда тутинг, ўзингиз ва яқинларингизга ёрдам беринг.\n1. Депрессия ирсият бўйича узатилиши мумкин.\nХозирга келиб олимлар депрессияга биологик мойиллик мавжуд деб қарашмоқда. Сўнгги тадқиқотларга қараганда инсон ДНК сининг айрим қисмларини депрессия билан боғлиқлиги мавжуд. 23andMe тадқиқот компаниясининг хулосаларига кўра инсон бош мияси хужайраларини шаклланишида иштирок этадиган 15 га яқин ген – депрессия чақириш хусусиятига эга экан.\n2. Депрессия жисмоний оғриқ бериши мумкин.\nДепрессия инсонда нафақат рухий толиқишлар, балки жисмоний чарчоқни хам чақириши мумкин экан. Депрессия таъсирида, шунингдек, инсоннинг иштахасини йўқолиши, боши оғриши ва уйқусизлик дарди ривожланиши мумкинлиги исботланган.\n3. Олимлар депрессияга қарши курашнинг кўплаб янги усулларини ўйлаб топмоқда.\nПсихологик ёрдам хакиқатда фойда беради. Депрессияга қарши курашишнинг энг эффектив ва арзон усули – муомила фаоллиги хисобланади. Бу сўзлашув терапиясининг янги усули бўлиб, у орқали беморларни депрессия чақирувчи омиллар билан курашиш ва уларга ўралашиб қолмаслик ўргатилади. Ривожланган давлатларда сўзлашув терапиясининг онлайн режими йўлга қўйилган. Бу терапияни эффективлигини ошириш учун қўшимча дори воситалари қўллаш мумкин.\n4. Депрессия — кенг тарқалган муаммо\nБутунжахон Соғлиқни Сақлаш Ташкилоти статистик маълумотларга қараганда жахондаги 350 миллиондан ортиқ кишида депрессия белгилари мавжуд хисобланади. Қизиқарли жойи депрессия – ногиронликнинг асосий сабабларидан бири экан.\n5. Депрессия – иш фаолиятига тўсқинлик қилади.\nДепрессиянинг ажралмас белгиларидан бири – мотивациянинг йўқолиши ва унинг инсоннинг мехнат фаолиятига сезиларли таъсири хисобланади. Мичиган университети текширувчиларининг хулосаларига қараганда депрессия оқибатида мехнат махсулдорлигини пасайиши иш берувчилари ғазнасига (биргина Американинг ўзидагина) хар йили 44 миллиард доллар зарар келтиради.\n6. Хеч ким депрессиядан кафолатланмаган.\nДепрессия турли рухий бузилиш кўринишида хаммада учраши мумкин. У ёш, ижтимоий келиб чиқиш ва миллат танламайди. Кэтрин Зета-Джонс, Кейт Миддлтон ва Андре Агасси каби юлдузлар хам ўзларининг рухий муаммоларини очиқдан-очиқ тан олишади.\n7. Кўпчилик депрессияни ичида сақлайди.\nОр номус ва уялиш рухий тангликни бошдан кечирувчиларни жим туришга мажбур этади. Текширишлар кўрсатишича бу қўрқув инсонларга керакли ёрдам олишга халақит беради. Энг аввало бу, ахолининг эркак қатламига тааллуқли. 2010 йил маълумотларига қараганда суицидал фикрларни яшириш холати кўпроқ эркакларда учрар экан.\n8. Депрессия хатто ўз жонига қасд қилишгача олиб келади.\nРухий бузилиш жиддий муаммо туғдириши мумкин. Шу сабабли тиббий ёрдам ва хамдардлик мухим роль ўйнайди. Рухий касалликлар масаласи билан шуғулланувчи Миллий иттифоқнинг маълумотларига кўра ўз жонига қасд қилувчиларнинг 90 фоизи рухий касаллик билан жабрланади.\n9. Депрессия инсон шахсини белгиламайди.\nДепрессия холати – нуқсон эмас. У инсон қимматини пасайтира олмайди. Саратон ва диабет шахсни шакллантира олмагани сингари, депрессияга қарши тўғри танланган даво терапияси уни енгади. Депрессияга қарамасдан инсон бахтли, соғлом ва хаётдам мамнун бўлиши мумкин.\nАгар қалбингиз чўккан бўлса, умидсизликка тушманг ва харакат қилинг. Яқинларингиздан ёрдам истанг ва рухшуносларга учранг. Ёки яқинларингиз ичида ёрдам керак инсонлар бўлса ўзингиз мадад бўлинг. Депрессия хукм эмас-унга қарши курашиш мумкин.\nМарт 04, 2018 1245 3 Рукн ПСИХОЛОГИЯ\nНоя 19, 2017 2046


«Риштон-Сўх» йўли нега очилибоқ ёпилди? Эрта суюнган сўхликлар дарди\n20:37 / 06.09.2019\n30 август куни оммавий ахборот воситаларида Фарғона вилоятининг қўшни Қирғизистон Республикаси билан чегарадош барча назорат-текширувлари постлари очилгани ҳақида хабарлар тарқалди. Жумладан, узоқ кутилган Риштон-Сўх пости ҳам шу куни очилди.\nИкки давлат расмийлари, халқ вакиллари чегара пости, Риштон ва Сўх туманини боғлаб турувчи Қирғизистон орқали ўтган йўлнинг тантанали очилиш маросимига йиғилиб кенг нишонлашди.\nСўхликлар учун бу янгилик қай даражада аҳамиятли эканлигини сўз билан ифодалаш қийин. Чунки, Сўх тумани ҳудудида юз фоиз Қирғизистон ери билан ўралган анклав ҳисобланади.\nЧегара постларнинг тантанали очилиши\nЎша куни Қувасой, Водил, Бешариқ ва Риштон чегара постларига халқаро пост мақоми берилгани эълон қилинганди. Айниқса, бу янгиликдан Риштон ва Сўх аҳолиси жуда хурсанд бўлгани бежиз эмас. Чунки, 10 йил давомида 250 км йўл босиб Сўхга боришига тўғри келар эди.\nУшбу йўл очилиши билан эса 250 км ўрнига 30 км йўл юриш кифоя қилар ва бу савдо-сотиқ учун қулайлик яратади. Сўхликлар учун ҳам бу воқеа катта байрам даражасидаги янгилик бўлди.\nИкки чегара постида Ўзбекистон ва Қирғизистон байроқлари ҳилпиради. Расмий очилиш маросимини нишонлаш учун чегара постига Фарғона вилояти ҳокими Шуҳрат Ғаниев, Қирғизистоннинг Боткен вилояти ҳокими Акрам Мадумаров вилоят фаоллари билан етиб келишди. Ҳар икки мутасадди тантанали маросимда сўз олиб, икки халқ вакилларига ўз табрикларини айтишди.\nМаросим давомида қўшни юрт вакиллари, нуронийлар постларнинг очилиши аҳамиятли ҳодиса экани ҳақида сўзлашди.\nБир сўз билан айтганда, ҳаммаси рисоладигидек бошланиб, анклав аҳолиси Риштон-Сўх пости очилганидан бениҳоят хурсанд бўлди.\nРиштон–Сўх пости тантанали очилган бўлсада ишламаяпти\nСўх ва Қирғизистонни боғлаб турувчи Тул постида сўхликлар ўша куни сайил даражасида байрам шодиёналари ташкил қилишди. Тулга 5 мингга яқин киши келиб, Сўх тумани ҳокими Фаррух Ўсаров ҳамда Қирғизистон томонидан Оқ турпоқ айили бошчиси Алчинбай Тўралиев барчани табриклагач, очилиш маросими ўйин-кулги, қутлаш сўзлари билан узоқ вақт давом этган.\nАфсуски, сўхликларнинг хурсандчилиги узоққа чўзилмади. Ҳозирда чегара пости ишлагани йўқ. Аҳоли ҳайрон. Очилиш маросими, тантаналардан маъно нима эди?\n«Биз сўхликлар эрта суюниб қўйибмиз, чоғи? Муаммо нимадалигини сўраб борсак, Ўзбекистон чегарачилари «Биз ёпмадик, Қирғизистон томони ўтказмаяпти», дейишмоқда. Энди қаерга бориб арз қилишимиз ва кимдан ёрдам сўрашимиз керак? Раҳбарларимиз, ҳатто вилоят ҳокими Шуҳрат Ғаниев ўзи келиб Боткен вилояти губернатори билан Риштон чегара постида тадбирда қатнашиб йул очилиш маросимини ўтказган эди. Аммо йўл ҳали ҳам очилмаган», дейди сўхлик Тўхтасин Азизов.\nСўхлик бошқа фуқаролар ҳам умидсизликка тушишган. Улар кўп йиллардан бери сабрсизлик билан кутилган, «очилиб-очилмаган» чегара пости бўйича дардини кимга айтишни билмай доғда қолишган.\nРиштон-Сўх йўли очилмаётгани ҳолати бўйича аввалига аҳоли ўртасида «Чегара компьютер тизими ишламаётгани» ҳақида гап-сўзлар болалади. Орадан бироз вақт ўтиб, турли хорижий нашрлар Қирғизистон мутасаддиларининг бу борадаги фикрларини тарқатди.\nБу хабарларда ёзилишича, муаммо бўйича Қирғизистон бош вазир ўринбосари Жениш Разаков ўз интервьюсида шундай деган: «Мазкур ҳудудда бир қатор ечимини кутиб турган муаммоли ҳолатлар бор. Аввало, Евроосиё иқтисодий иттифоқи билан боғлиқ масалаларни ҳал этиш лозим. Иттифоққа аъзо бўлган Қирғизистон зиммасига ветеринар ва фитосанитар хавфсизлик мажбуриятлари юклатилган. Мазкур масалалар ўз ечимини топмагунича, йўл очилмайди».\nАвгуст ойи бошларида Ленбур постида таъмирлаш ва ободонлаштириш ишлари бошланди. Лекин Ленбурнинг ёнидаги қирғизларнинг Апкан постида жим-житлик ҳукм сурарди. Августнинг 17 куни икки давлат чегара қўмондонлари ташриф буюриб, олиб борилаётган ишлар билан танишиб кетишди.\nЧегара раҳбарлари хулосасига кўра, Апкан постида ҳеч қандай ташкилий ишлар олиб борилмагани маълум бӯлди. Раҳбарлар Ленбур-Апкан постини эмас, Тул чегара постини тайёрлашни режа қилиб, очилиш вақтини кейинга қолдиришди. Тул қишлоғида тайёргарлик, ободончилик ишлари олиб борилди. Йӯл очилиши аввалига 24 август куни бўлиши кутилганди. Сўнг маросимни 25 августга, охири 30 августга кӯчиришди.\nОчилиш маросимига 5 минг нафар сӯхлик ташриф буюрди. Тадбир жуда чиройли ўтди, лекин чегара пости ҳали ҳам ёпиқ».\nҚирғизистон чегарачилари Риштон-Сўх йўли очилишидан манфаатдор эмасми?\nШу ўринда Kun.uz ижодий гуруҳининг ўтган йили Сўх туманига сафари мобайнида «Водил» чегара постидан ўтиб, Қирғизистон чегарачилари қўриқлайдиган «Қадамжой» чегара постида коррупция ҳолатларига дуч келгани ҳақида эслатиб ўтмоқчимиз.\nҚўшни давлат чегарачилари ҳар бир йўловчидан 5 минг сўмдан, Фарғона-Сўх йўналишида қатновчи таксичилардан эса 10 минг сўмдан «йиғим» олишади. Божхоначилар эса юк машиналаридан олиб кетилаётган юк миқдорига қараб 2-3 миллион сўмгача «ҳақ» талаб қилишади.\n«Водил» пости орқали Сўхга кунига бир ярим минг киши ва 400га яқин юк машиналари ўтади. Энди қирғиз чегарачи ва божхоначиларининг бир кунлик тушумини ҳисоблайверинг.\nСоҳага яқин Kun.uz манбасининг сўзларига кўра, Риштон-Сўх йўли очилишидан икки давлат ҳукумати ва халқи манфаатдор экани аниқ, бироқ Қирғизистон ичидаги айрим кучлар Сўх йўли очилишига қаршилик қилмоқда.\nЎзбекистон ва Қирғизистон давлат раҳбарлари ўртасида тузилган битимнинг ижро этилмаслиги ортидан икки халқ ўртасида тушунмовчиликлар юзага келмоқда. Муаммони ҳал этиш учун яна қандай дипломатик жараёнлар зарур?\n«Ўзбек ва қирғиз қушнинг икки қанотидай. Агар бир қаноти бўлмаса, қуш уча олмайди. Тилимиз, динимиз, ичган сувимиз бир. Кўчага чиқсак, бир тоғни, бир далани кўрамиз. Қиз олиб, қиз бериб келган қуда элларданмиз. Икки элни бирлаштираётган икки элнинг президентлари Сооранбай Жээнбеков ва Шавкат Мирзиёевга шарафлар бўлсин. Бундан кейин дўстлигимиз янада мустаҳкам бўлсин. Фарғона вилояти биз учун ўзгачадир. Бу вилоятнинг ютуқларидан ўз ютуғимиздек хурсандмиз», - деган эди Боткен вилояти раҳбари Акрам Мадумаров Риштон-Сўх назорат-текширув пости очилиши маросимида.\nИкки халқ вакиллари эса Риштон ва Сўхни боғлаб турувчи Қирғизистон орқали ўтувчи йўл тез кунларда очилишини сабрсизлик билан кутиб турибди.\n11:21 / 22.04.2021\nЎриклар яна гуллади — Фарғонадаги Саховат уйига келиб қолган Нуриддин ота ҳикояси\n«Тадбиркорлар уйғонса, улар ҳақиқий локомотив бўла олади». Хайрулла Бозоров сув масаласи, 70 фоиз муаммоси ҳал бўлаётган тадбиркорлар ва 30 млн долларлик лойиҳа ҳақида


Қозоғистондан автомобиль импорт қилиш бўйича Ўзбекистон биринчи ўринга кўтарилди - UzNews.uz\nЙил бошидан буён Ўзбекистон Қозоғистондан салкам 40 миллион долларлик автомобиль импорт қилган.\nЎзбекистонга йил бошидан буён Қозоғистондан $38,7 миллион долларлик (16,1 млрд. тенге) автомобиль импорт қилинган. Бу ҳақда LSM.kz Қозоғистон Республикаси Саноат ва инфратузилмани ривожлантириш вазирлиги маълумотларига таяниб хабар бермоқда.\nЎтган йилнинг мос даврида Ўзбекистон бирорта автомобиль импорт қилмаган. Жорий йилнинг январь-июнь ойларида эса Ўзбекистон қўшни давлатдан автомобиль импорт қилиш бўйича Россияни (618) қувиб ўтди – 1804 дона.\nДавлат статистика қўмитасининг маълумотларига кўра, жорий йилнинг 6 ойида Ўзбекистон $85,6 млн. долларлик автомобиллар импорт қилган. Бу эса ўтган йилнинг мос даврига нисбатан 33% га кўпдир.\nЭслатиб ўтамиз, ўзбекистонликлар 2019 йилда янги енгил импорт автомобиллари хариди учун 440,1 млн. АҚШ доллари, 2018 йилда 319 млн. АҚШ доллари сарфлашган.


Тошкентлик қиз севган йигитини пичоқлади, йигит эса у билан турмуш қуриш ниятида (видео) » Ўзбекистон янгиликлари – Zamin.uz\nТошкент шаҳрида рашк сабабли келиб чиққан жанжал оқибатида қиз ўз севган йигитини пичоқлади. Йигит эса бахтли тасодиф билан омон қолди. Бу ҳақда «Севимли» телеканалининг «Замон» ахборот дастури хабар берди.\nҚизнинг айтишича, у йигити билан рашк сабабли тез-тез жанжаллашиб турган, шундай жанжаллардан бирида у йигитининг телефонини олиб қўйган ва уни уйига олиб кетган.\nМазкур жанжалдан кейин йигит маст ҳолатда тунги соат 03:00 ва 04:00 орасида қизнинг уйига жанжал қилиб келган. Йигит унга қарши чиққан қизнинг отасини урган, бундан жаҳли чиққан қиз эса севгилисини пичоқлаган.\nШу куннинг ўзида қиз мазкур ҳаракати учун қамоққа олинган. Суд мазкур ишни кўриб чиққан. Иш бўйича қораловчи қизга Ўзбекистон Республикаси Жиноят кодексининг 104-моддаси 1-қисми билан беш йил муддатга озодликдан маҳрум қилиш жазосини сўраган.\nБироқ маҳалла фуқаролар йиғинининг кафолати, шунингдек, қизнинг қилган ишидан пушаймон эканлиги ва жабрланувчининг даъвоси йўқлигини ҳисобга олиб, суд қизга тўрт йил муддатга озодликни чеклаш жазосини тайинлади. Рашк туфайли севгилисининг ҳаётига хавф солган қиз маҳалла ва суднинг келишуви асосида қамоқ жазосидан қутулиб қолди.\nЖабрланувчи йигитнинг маълум қилишича, у қиз билан турмуш қуриш ниятидан қайтмаган, унинг ота-онаси ҳам бунга рози бўлган. Йигит қиз билан бахтли яшашига умид билдирмоқда.\nЯнгиликлар » Жамият » Тошкентлик қиз севган йигитини пичоқлади, йигит эса у билан турмуш қуриш ниятида (видео)


Мирамистин-Дарница – Meducate.uz – Дорилар ҳақида маълумотлар ўзбек тилида\nHome Йўриқномалар Мирамистин-Дарница\nПрепаратнинг савдо номи: Мирамистин®-Дарница\nТаъсир этувчи модда: мирамистин – 5 г;\nЁрдамчи моддалар: динатрий эдетат, пропиленгликоль, макрогол 400, макрогол 1500, макрогол 6000, полоксамер, тозаланган сув.\nТаърифи: оқ рангли бир хил суртма\nАТХ коди: D08AJ.\nПрепаратнинг таъсир этувчи моддаси – мирамистин –микробларга қарши (антисептик) таъсирга эга бўлган катион сирт-таранглик фаоллигига эга моддадир.\nМирамистиннинг таъсирини негизида препаратнинг молекуласини микроорганизмлар мембранаси липидларини фрагментацияси ва парчаланишига олиб келувчи, улар билан бевосита гидрофоб ўзаро таъсири ётади.\nМирамистин граммусбат (Staphylococcus spp., Streptococcus spp., Streptococcus pneumonia) ва грамманфий, аэроб ва анаэроб бактериялар, монокультуралар ва микробли ассоциациялар кўринишидаги спора ҳосил қилувчи аспороген бактериялар, шу жумладан антибиотикларга нисбатан полирезистентликка эга бўлган госпитал штаммларига нисбатан яққол микробларга қарши таъсир кўрсатади. Аскомицетлар (Aspergillus оиласи ва Penicillum оиласига), ачитқи замбуруғлари (Rhodotorula rubra, Torulopsis gabrata ва бошқалар) ва ачитқисимон замбуруғлар (Candida albicans, Candida tropicalis, Candida krusei), дерматофитлар (Trichophyton rubrum, Trichophyton mentagrophytes, Trichophyton verrucosum, Trichophyton schoenteini, Trichophyton violaceum, Epidermophyton Kaufman-Wolf, Epidermophyton floccosum, Microsporum gypseum, Microsporum canis), шунингдек бошқа патоген замбуруғларга (масалан Pityrosporum orbiculare (Malassezia furfur)) монокультуралар ва микробли ассоциациялар кўринишидаги, шу жумладан химиотерапевтик препаратларга нисбатан резистент бўлган замбуруғли микрофлорага нисбатан замбуруғларга қарши таъсир кўрсатади.\nМирамистиннинг таъсири остида микроорганизмларнинг антибиотикларга нисбатан чидамлилиги пасаяди.\nҚўлланган жойда регенерация жараёнларини фаоллаштиради.\nКенг доирали антимикроб таъсири туфайли, мирамистин жароҳат ва куйган жойларни инфекцияланишини самарали бартараф этади.\nПрепарат яққол намоён бўлган гиперосмоляр фаолликка эга бўлиб, натижада жароҳат ва перифокал яллиғланишни олдини олади, йирингли оқмани ютади ва некрозга учраган (ўлик) тўқималарни танлаб сувсизлантириб, қуруқ қасмоқ шаклланишига ёрдам беради.\nАйни пайтда суртма грануляцияни ва терининг нобуд бўлмаган ҳужайраларини шикастламайди, жароҳат атрофидаги тўқималар эпителизациясини сусайтирмайди.\nСуртма асосининг ўзига хос физик-кимёвий хусусиятлари туфайли, препарат нафақат юза жойлашган жароҳат микрофлорасига, балки жароҳат атрофидаги тўқималарда жойлашган қўзғатувчиларга ҳам таъсир қилади, шу боисдан мирамистиннинг озгина қисми тизимли қон оқимига тушиши мумкинлиги инкор этилмайди.\nХирургия, травматология: турли соҳаларда жойлашган ва турли этиологияли инфекцияланган жароҳатларни маҳаллий даволаш, грануляцияланувчи жароҳатларни иккиламчи инфекциясини олдини олиш учун.\nКомбустология. II-IIIА даражали куйишларни даволаш; куйган жароҳатларни аутодермопластикага тайёрлаш учун.\nДерматология: стрепто-, стафилодермия, силлиқ тери, оёқ юзи ва йирик бурмалар дерматомикозлари (шу жумладан дисгидротик шакли ва пиодермия билан асоратланган), тирноқлар дерматомикозлари (онихомикозлар), кератомикозлар (шу жумладан кепакланувчи темиратки), тери ва шиллиқ қаватлар кандидозлари.\nЖароҳат инфекцияларини асоратларини профилактикаси – катта бўлмаган ишлаб чиқаришга оид ва маиший жароҳатларда қўлланади.\nПрепарат катталарга махаллий қўлланади.\nЖароҳат ва куйишларни даволаш.\nЖароҳатлар ва куйишларга стандарт ишлов берилгандан сўнг препарат бевосита шикастланган юзага суртилади, шундан сўнг стерил дока боғлов материали қўйилади ёки суртмани боғлов материалига суртиб, кейин жароҳатга қўйилади.\nШунингдек препарат билан шимдирилган тампонларни йирингли жароҳатларни, уларга жаррохлик ишлов берилгандан кейин йирингли бўшлиқларни эҳтиёткорлик билан тўлдириб ёки суртмали дока турундаларни оқма йўлларига аста-секин қўйиб қўллаш мумкин.\nПрепаратни жароҳат жараёнининг 1 босқичида оқма ва куйишларни даволашда суткада 1 марта ва жароҳатнинг ҳолатига боғлиқ ҳолда, 2 босқичида – 1-3 суткада 1 марта қўлланади.\nДоза жароҳат майдонига ва йирингли экссудация даражасига боғлиқдир.\nДаволаш давомийлиги жароҳатни битиши ва тозаланиш динамикаси билан боғлиқ.\nЮмшоқ тўқималарнинг чуқур жойлашган инфекциясида препаратни тизимли таъсирга эга антибиотиклар билан бирга қўллаш мумкин, бунда даволаш давомийлиги антибиотикларни қабул қилиш курсининг давомийлигига қараб белгиланади.\nДерматологик касалликларни даволаш\nПрепарат терининг жароҳатланган соҳасига юпқа қилиб суртилади ёки суртмани боғлов материалига суртиб, сўнгра шикастланиш ўчоғига соҳасига суткада 1-2 марта қўйилади.\nДаволаш давомийлиги – препаратни микробиологик назоратнинг манфий натижаларини олгунча қўллаш керак. Тарқалган дерматомикозларда, хусусан, рубромикозда, суртмани гризеофульвин билан комплекс даволашда ёки замбуруғларга қарши тизимли таъсирга эга бўлган препаратлар билан 5-6 ҳафта давомида қўллаш мумкин.\nТирноқларни замбуруғли инфекцияларини даволашдан олдин тирноқ пластинкаларини қат-қат қилиб кўчириш керак.\nАйрим ҳолларда, куйишлар ва трофик яраларни даволашда препарат 15-20 секунддан кейин мустақил ўтиб кетувчи ачишишни чақириши мумкин ва анальгетикларни қўллашга ва суртмани қўллашни тўхтатишга зарурат бўлмайди.\nШунингдек юқори сезувчанлик реакциялари, шу жумладан тошмалар, қичишиш, гиперемия, терини қуриши, дерматит, хўлланиш ва препаратнинг таркибида сақланувчи пропиленгликол туфайли терини таъсирланиши ривожланиши мумкин.\nПрепаратнинг таъсир этувчи моддасига ва бошқа компонентларига юқори сезувчанлик.\nМирамистинни анионли сирт-тарангли фаоллигига эга моддалар (СТФМ) (совунли эритмалар) билан бир вақтда маҳаллий равишда қўлланганда уни фаолсизланиши юз беради.\nМирамистин тизимли ёки маҳаллий таъсир этувчи антибиотиклар билан бир вақтда қўлланганда микроорганизмларни антибиотикларга нисбатан резистентлигини пасайиши кузатилади.\nАгар суртмани олдиндан асептик эритма билан ювиб ташланган жароҳат юзасига суртилса, препаратнинг самарадорлиги ошади.\nЖароҳатда йирингли-некротик массаларни бўлиши суртмани қўшимча сарф этилишини талаб этади.\nЕтарли тажриба бўлмагани туфайли, препаратни ҳомиладорлик ёки эмизиш даврида қўллашдан олдин шифокор билан маслахатлашиш керак.\nЕтарли тажриба бўлмаганлиги туфайли, препаратни педиатрия амалиётида қўллаш мумкин эмас.\nТранспорт воситаларини бошқариш ёки механизмлар билан ишлаш қобилиятига таъсири.\nПрепарат автотранспортни ёки механизмларни бошқариш қобилиятига таъсир қилмайди.\nДозани ошириб юборилиши ҳолатлари кузатилмаган. Бироқ препаратни шикастланган терининг катта юзаларига суртилганда, суртманинг фаол компонентларини тизимли ўткир заҳарланишни чақириши мумкин бўлган миқдорларда қон айланиш тизимига қисман тушиши мумкинлигини инкор этиб бўлмайди. Мирамистиннинг тизимли таъсири катион детергентнинг таъсирига ўхшаб намоён бўлади ва қон кетишлари вақтини узайтириши мумкин.\nДаволаш: дозани камайтириш ёки препаратни бекор қилиш, кальций ва викасолнинг перорал дори шакллариги буюриш керак.\n15 г ёки 30 г дан тубада; 1 тубадан қутида; 1000 г дан банкаларда.


СИНОВ — OLMALIQ HAYOTI\nБу бозор — бойлар харид қиладиган бозор. Самад аравакаш бўлиб ишга жойлашди. Учма-уч тебратаётган рўзғори сал юргандек бўлди-ю, ҳали кам-кўсти кўп. Бугун яхшироқ пул топса, қизига этик олади, онасининг дори-дармони ҳам тугаб боряпти. Хотини дармонсиз, яқинда яна фарзандлик бўлишгач, камқонлик орттириб олган, дори олмаса ҳам тузукроқ едириши керак!\n— Бўшмисиз? Унинг ўйларини башанг кийинган, қўлидаги кичик сумкачасини кўксига босиб савол берган аёл бузди.\n— Ассалому алайкум, бозор қиласизми?\nНархлар келишилди. Аёл мард экан, савдолашмай, тез-тез бозор қилди. Самад аёлнинг юкларини бозордан анча узоқ масофада жойлашган машинасига олиб бориб жойлай бошлади. Аёл ҳам шошаётганмиди, қараб турмай ўзи ҳам ёрдамлашиб юборди, сўнг енгилгина кўринган камзулининг чўнтагидан пул олиб, хизмат ҳақини ошиғи билан тўлади.\nМашинасини катта йўлга тўғирлаб, учириб кетди. Самаднинг кўнгли орзиқди. «Аёллар машина ҳайдаб юрибди, қўлида жарақ-жарақ пул, менинг қўлим ҳам шунақа пул кўрармикан?»\nУ аравасини кескин буриб, бозорга йўналди. Бир пайт арава ичида қора елим халта остида қолган ихчамгина аёллар сумкасига кўзи тушди. Бояги жувон қўлида кўтариб юргандику, аравага қандай тушиб қолди?\nБеихтиёр қўлига олди. Очди-ю, довдираб қолди. Сумканинг ичи АҚШ доллари билан лиқ тўла эди!\nУ сумкани шартта ёпди. Мияси яшин тезлигида ишлай бошлади. Четроққа ўтиб, пулни қўллари қалтираб санади. Қирқ минг доллар! Умрида 100 доллардан ортиқ пул ушламаганди. Ҳозир қайтиб келса керак. Яширсаммикан? Кўрмадим дейман! Билиб ўтирибдими қаерда туширганини, бу ерда камера ҳам йўқ. У ҳаяжондан қалтирай бошлади. Отасининг «Қорнида ҳаром луқмаси бўлган кишининг намозини Аллоҳ қабул қилмайди», — деган сўзларини эслади. Ич-ичидан пулни эгасига қайтариш керак деган фикр ўтди. Шу алфозда ўтирганча нафси билан жанг қила бошлади. У бозорқўмнинг олдига кириб аҳволни баён этди-ю, енгил тортди. Эшикдан чиқаётганида шошиб хўжайиннинг олдига келаётган пулнинг эгасига кўзи тушди, беихтиёр ортга қайтди. Аёл аравакашни таниди, бозорқўм обдон суриштириб, кейин пулни берди. Аёл сумкачасини шундоқ очди-ю, пулини санай бошлади. Икки минг долларга етгач, қолганини санамасдан жойига солди ва қўлида турган пулни Самадга узатди.\n— Олинг укам, бу сизга суюнчи.\n— Йўғе…— дея ийманиб турган йигитнинг қўлига пулни маҳкам қистираркан аёл қайта-қайта раҳмат айтиб чиқиб кетди…\nЭртаси куни эса унга бозордаги аравакашларга қараб туриш вазифаси топширилди. Бу энди анчагина яхши иш эди.\nҲаммасидан ҳам яхшиси Самад катта бир синовдан эсон-омон ўтиб олган эди…\nҲАЛОЛ КАСБ БАРОКАТИ\nadmin 14 апреля, 2022 14 апреля, 2022\nАРМОН БЎЛГАН ОРЗУ


Парацетамол оғриқ қолдирувчи ва иситмани туширувчи таъсирларга эга. Препарат оғриқ ва терморегуляция марказларига таъсир кўрсатиб, асосан марказий нерв тизимида циклооксигеназа I ва II ни блоклайди. Яллиғланган тўқималарда хужайра пероксидазалари парацетамолнинг циклооксигеназага таъсирини нейтраллайди, бу ундан яллиғланишга қарши самараси деярли бутунлай йўқлигини тушунтиради. Препарат периферик тўқималарда простагландинлар синтезига йўқлиги туфайли, сув-туз алмашинувига (натрий ва сувни тутилиши) ва меъда-ичак йўлларининг шиллиқ қаватига салбий таъсир кўрсатмайди.\nМетгемоглобин ҳосил бўлиши эҳтимоли кам.\nЎртача ёки кучсиз яққолликдаги оғриқ синдроми (бош, тиш, мигреноз оғриқ, невралгия, миалгия).\nШамоллаш ва бошқа инфекцион-яллиғланиш касалликларида тана ҳароратини ошишида қўлланади.\nКўп миқдордаги суюқлик билан 0,5 г–1 г дан суткада 2-3 марта камида 4 соатлик интервал билан ичга қабул қилинади. Катталар ва 15 ёшдан ошган болалар учун максимал бир марталик дозаси 1 г, суткалик дозаси – 4 г ни ташкил қилади. Жигар ёки буйрак функциясини бузилиши, Жильбер синдроми бўлган пациентларда ва кекса беморларда препаратни қабул қилиш орасидаги интервал камида 8 соатни ташкил қилиши ва суткалик доза камайтирилиши керак.\nБолаларга тана вазнига 10-15 мг/кг дан суткада 3-4 марта (кўпи билан 3 кун) буюрилади.\nОғриқ қолдирувчи восита сифатида буюрилганда қабул қилиш давомийлиги 5 кун ва иситмани туширувчи восита сифатида буюрилганда 3 кундан ошмаслиги керак.\nКўнгил айниши, эпигастрал соҳада оғриқ, аллергик реакциялар (тери тошмаси, қичишиш, эшакеми, Квинке шиши).\nКам ҳолларда – анемия, лейкопения, тромбоцитопения, агранулоцитоз.\nЮқори дозаларда узоқ вақт қўлланилганда – гепатотоксик таъсир, гемолитик анемия, апластик анемия, метгемоглобинемия, панцитопения.\nНефротоксиклик (буйрак санчиғи, пиурия, интерстициал нефрит, папилляр некроз).\nЭҳтиёткорлик билан – буйрак ва жигар етишмовчилиги, хавфсиз билирубинемиялар (шу жумладан Жильбер синдроми, вирусли гепатит, жигарни алкоголли шикастланишлари), алкоголизм, ҳомиладорлик, лактация даври, кексалар, глюкозо-6-фосфатдегидрогеназа танқислигида эҳтиёткорлик билан қўлланади.\nЖигар микросомал оксидланиш стимуляторлари (фенитоин, этанол, барбитуратлар, рифампицин, фенилбутазон, трициклик антидепрессантлар) гидроксилизацияга учраган фаол метаболитларини ҳосил бўлишини оширади, бу дозани бироз ошириб юборилганда оғир интоксикация ривожланишига олиб келади. Этанол ўткир панкреатит ривожланишига олиб келади. Микросомал оксидланиш ингибиторлари (шу жумладан циметидин) гепатотоксик таъсир хавфини камайтиради.\nУрикозурик препаратларнинг самарадорлигини камайтиради.\nЖигар ва буйрак функциясини бузилиши бўлган беморларда, бошқа яллиғланишга қарши ва оғриқ қолдирувчи воситалар, шунингдек антикоагулянтлар ва марказий нерв тизимига таъсир кўрсатувчи препаратлар билан бир вақтда эҳтиёткорлик билан ва шифокор назорати остида қўлланади. Метоклпрамид, домперидон ёки холестираминни қабул қилганда ҳам шифокор билан маслаҳатлашиш керак.\nПлазмада сийдик кислотасини миқдорий аниқлаганда лаборатор текширув натижаларини ўзгартиради.\nЖигарни токсик шикастланишидан сақланиш учун парацетамолни алкоголли ичимликлар билан бирга, шунингдек алкоголни сурункали истеъмол қилишга мойиллиги бўлган шахслар томонидан қабул қилинмаслиги керак.\nАлкоголли гепатози бўлган беморларда жигарни шикастланиши хавфи ошади.\nПрепаратни узоқ вақт қўллаганда периферик қон манзараси ва жигарнинг функционал ҳолатини назорат қилиш керак.\nСимптомлари: тери қопламаларини оқариши, анорексия, кўнгил айниши, қусиш: гепатонекроз (некрознинг яққоллиги дозани ошириб юборилишининг даражасига бевосита боғлиқ). Катталарда препаратнинг токсик таъсири парацетамол 10-15 г дан ортиқ қабул қилгандан кейин кузатилиши мумкин: “жигар” трансаминазалари фаоллигини ошиши, протромбин вақтини узайиши, жигар шикастланишининг яққол клиник манзараси 1-6 кундан кейин намоён бўлади. Кам ҳолларда жигар функциясини бузилиши яшин тезлигида ривожланади ва буйрак етишмовчилиги (тубуляр некроз) билан асоратланиши мумкин.\nДаволаш: препаратни қабул қилишни тўхтатиш, меъдани ювиш, фаоллаштирилган кўмир қабул қилиш. Кейинги даволаш чораларини даволаш муассаси шароитида олиб бориш керак: дозани ошириб юборилгандан кейин 8-9 соат ўтгач SH-гуруҳи донаторлари ва глутатион-метионин синтези ўтмишдошларини, 12 соат ўтгач – N-ацетилцистеинни юбориш. Қўшимча даволаш чораларини (метионинни кейинги юборишлари, N-ацетилцистеинни вена ичига юбориш) зарурати қонда парацетамолнинг концентрацияси, шунингдек уни қўллангандан кейин ўтган вақтга боғлиқ.


Ўзбекистон президентининг илм-фан масалалари бўйича маслаҳатчиси Абдужаббор Абдувоҳидовнинг Тошкентдаги тадбирда давлат раҳбарининг катта қизи Саида Мирзиëевга таъзим қилгани социал медианинг ўзбек сегментида танқидий қаршиланди.\nБировлар бу ҳолатга Гулнора Каримова билан боғлиқ ўтмишни параллел қилса, бошқа бировлар Ўзбекистоннинг Туркманистон моделига ўхшаб бораëтанидан афсус билдиришди.\nТошкентлик меъмор ва санъатшунос Абдумалик Турдиев “Озодлик” радиосига берган суҳбатида таъзим бажо келтириш сингари манзара гувоҳи бўлганидан таассуф билдирди.\n“Ўзбекистон президентининг илм-фан масалалари бўйича маслаҳатчиси Абдужаббор Абдувоҳидов каби ëши катта кишининг қўлини кўксига қўйиб¸ невараси тенги қиз – Саида олдида эгилиб турганини кўриб, жуда ғалати бўлдим. Бундай аянчли манзарани биз Туркманистон ҳақидаги лавҳаларда кўрардик. Ҳатто Гулнора Каримованинг сон-саноқсиз кино тадбирларида ҳам бирор мулозимнинг қаддини букиб, таъзим қилганини эслолмайман”.\nЎзбекистонда президент қизига сиғиниб, уни кўкларга кўтариш амалиëти Каримов даврида бўй кўрсатган эди. Ўша пайтда олигарх Алишер Усмоновдан тортиб, ҳозирги президент Мирзиëевнинг хотини Зироат Ҳошимовагача “малика Гулнора” атрофида ошиғич муҳаббат билан ирғишлагани акс этган видеолавҳа “Элтуз”да бор.\ndata-title="Ўзбекистон осмонида иккинчи Гулнора порлади. Унинг исми Саида!!!" data-description="<!-- wp:paragraph --> <p>Ўзбекистон президентининг илм-фан масалалари бўйича маслаҳатчиси Абдужаббор Абдувоҳидовнинг Тошкентдаги тадбирда давлат раҳбарининг катта қизи Саида Мирзиëевга таъзим ..." data-image="https://eltuz.com/wp-content/uploads/2020/10/rasm4297783.jpg" data-url="https://eltuz.com/satira/215331/" data-services="facebook,odnoklassniki,twitter,telegram" data-counter="ig">


Бош сахифа > Янгиликлар > Ишлайдиган давр келди\nИшлайдиган давр келди\nМуҳтарам Президентимиз Шавкат Мирзиёевнинг "2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини "Фаол тадбиркорлик, инновацион ғоялар ва технологияларни қўллаб-қувватлаш йили"да амалга оширишга оид давлат дастури тўғрисида"ги фармони бутун халқимиз, хусусан, Тадбиркорлар ва ишбилармонлар ҳаракати — Ўзбекистон Либерал-демокртик партияси аъзолари, хайрихоҳлари ва фаоллари томонидан мамнунлик билан кутиб олинди.\nНегаки, фармонда кўзда тутилган тадбиркорликни ривожлантириш, ижтимоий-иқтисодий соҳалар барқарорлигини таъминлаш, давлат ва жамият қурилишини такомиллаштириш, хавфсизлик, миллатлараро тотувлик ва диний бағрикенглик партиянинг дастур ва ғояларига ҳамоҳангдир.\nМазкур ҳужжатда алоҳида таъкидланган тадбиркорлик субъектларининг молия-хўжалик фаолиятини текширишга 2 йил муддатга мораторий жорий этилгани соҳа вакилларининг манфаатларини тўла-тўкис ҳимоя қилишга, улар фаолиятининг янада жонланишини таъминлайди.\nЧунки, шу пайтга қадар тадбиркорлик фаолияти билан шуғулланаётган хўжалик юритувчи шахсларга келаётган текширувчи — яъни назорат органлари халақит берарди. Солиқ, божхона, прокуратура, департамент, ДСЭНМ ходими ҳафталаб, ойлаб текшириш ўтказиб, тадбиркордан керак бўлган ёки бўлмаган ҳужжатларни талаб қиларди. Текширувчига ҳужжат йиғиш билан овора бўлган тадбиркорнинг эса қиладиган иши, оладиган даромади ҳақида ўйлашга вақти йўқ эди. Бу эса ўз-ўзидан тадбиркорлик фаолиятини кенгайтиришга, янги иш ўринлари яратишга, хориждан замонавий технологиялар олиб келиб, сифатли ва харидоргир маҳсулотлар ишлаб чиқаришни орқага сурарди. Эндиликда бундай муаммоларга барҳам берилди. Мамлакатимизда фаолият юритаётган ҳар бир ишбилармон учун "текширувчи"га ҳужжат йиғиш эмас, ҳалол меҳнат қилиб ишлайдиган замон келди, деб баралла айтишимизга асосларимиз бор.\nШу ўринда яна бир гап. Хусусий тиббий хизмат ва дорихоналар фаолиятини ривожлантириш, бу орқали аҳоли саломатлигини сақлаш, узоқ умр кўришини таъминлаш партиямизнинг дастур ва ғояларида ўз ифодасини топган. Президентимиз фармони билан амалга татбиқ этилган давлат дастурида бу масалага алоҳида тўхталиб ўтилган. Ижтимоий дорихоналарнинг ривожланган тармоғини яратиш, аҳоли бандлиги ва фуқароларнинг реал даромадларини ошириш, "истеъмол саватча"сини аниқлаш халқимиз даромадларини оширишга, пировардида, давлатимизнинг янада тараққий этишига хизмат қилади.\nДарҳақиқат, вақтинча ёки доимий рўйхатда турмаган ёхуд турган жойи бўйича ҳисобда бўлмаган фуқароларни ишга қабул қилишдаги тақиқ бекор қилингани адолатли жамиятимизда инсон манфаатлари ҳамма нарсадан устунлигини, илмли, маърифатли ва етук кадрларни ўз истеъдодларини тўлақонли намойиш этишига қонуний йўл очиб берганлиги билан муҳим аҳамиятга эга.\nБир сўз билан айтганда, муҳтарам Президентимиз Шавкат Мирзиёевнинг "2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини "Фаол тадбиркорлик, инновацион ғоялар ва технологияларни қўллаб-қувватлаш йили"да амалга оширишга оид давлат дастури тўғрисида"ги фармони партиямизнинг дастурий ғояларини тўлақонли ҳаётга татбиқ этишда дастуриламал бўлиб хизмат қилади.\nКўрилганлар сони: 3308


Рўзиқул Бердиев олдидаги муаммо ва бошқалар ҳақида - Диёр Имомхўжаев - Zamin.uz\nРўзиқул Бердиев олдидаги муаммо ва бошқалар ҳақида - Диёр Имомхўжаев\nТез орада ОФК кубоги старт олади. Мусобақада юртимиз шарафини "Насаф" ҳимоя қилади. Чемпионатдан олдин ПФЛ бош директори вазифасини бажарувчи Диёр Имомхўжаев телеграмдаги саҳифасида "Насаф" ОФК кубоги гуруҳ босқичи мезбонлиги учун ариза топширгани ва беллашувлар Тожикистонда бўлиб ўтиши белгилангани хусусида ёзди.\nИшонамизки, қийин шароитда бўлса ҳам "Насаф" ўзини кўрсата олади. Ҳозир эса "Машъал" билан ўйин масаласида бош қотириш керак, - деди Диёр Имомхўжаев. “Замин” янгиликларини “Twitter”да кузатиб боринг\nЯнгиликлар » Спорт » Рўзиқул Бердиев олдидаги муаммо ва бошқалар ҳақида - Диёр Имомхўжаев


5 йил аввал 1902 siyrat.uz\nУмайр ибн Ваҳб Бадрда Ислом нурини синдириш учун қилич қутарган қўмондонлардан бири булган. У қатьиятли, мулоҳазали инсон эди. Шу боис қавми уни Бадрга келган мусулмонлар сонини аниқлаб, мавжуд кучларини билиш учун сайлади. Умайр ибн Ваҳб отига миниб, яширин йуллар билан мусулмонлар қароргоҳига борди. Сунгра қавмига: «Улар уч юзга яқин киши», деган маълумотни келтирди. Унинг тахмини тўғри эди. «Ортларида ёрдамчи кучлар борми?» деб сўраганларида бундай жавоб берди: «Ортларида ҳеч нарса курмадим. Аммо, эй Қурайш қабиласи, ўлимга тик боқувчи кишиларни кўрдим. Кучли бўлмаган қабиланинг улар қиличига итоат этишдан ўзга чораси йўқ. Аллоҳга қасамки, бизлардан кимдир ўлмагунича уларнинг бирортасини ўлдириб бўлмайди. Биздан ҳам улар сонига тенг одам ўлса, ҳаётнинг қизиғи қоладими? Қатъий бир қарорга келишингиз шарт». Қурайш оқсоқолларидан бир гуруҳи унинг сўзларидан таъсирланди. Одамларини йиғиб, Маккага қайтмоқчи бўлишди. Агар Абу Жаҳл қавмининг фикрини ўзгартирмаганида, улар қалбида адоват оловини ёқмаганида, эҳтимол, уруш ҳам булмасмиди... * * * Маккаликлар Умайр ибн Ваҳбга «Қурайш шайтони» деб лақаб қуйган эдилар. Бадр куни унинг бошига шундай бало келдики, ўзи ҳам, қавми ҳам иложсиз қолди. Қурайшликлар енгилиб, Маккага қочди. Умайр ибн Ваҳб эса уларнинг бир қисми билан Мадина атрофларида қолди. Чунки ўғли мусулмонларга асир тушган эди. Бир куни Умайр амакиваччаси Сафвон билан учрашди. Сафвоннинг мусулмонларга душманлиги кун сайин ортмокда эди. Ахир отаси Умайя ибн Ҳалаф Бадрда ўлдирилди. Шу зайл икки амакивачча ниҳоятда аламзада бўлиб қолишди... Шу ўринда Урва ибн Зубайр нақл қилган ривоятга эътибор берайлик: Сафвон: — Бадрда ўлганларни эсласак, Аллоҳга қасам, улардан кейин ҳаётнинг қизиғи қолмади, — деди. Умайр айтди: — Тўғри айтасан, Аллоҳга қасам, буйнимдаги қарзларим бўлмаганида, шунингдек, оиламнинг тирикчилик ташвишидан қўрқмаганимда уловимга миниб, Муҳаммаднинг олдига борардим. Уни ўлдирардим. Қолаверса, у билан ҳал қилишим зарур булган масала ҳам бор. Асирликдаги ўғлимни қутқаришим керак. Фурсатдан фойдаланган Сафвон: — Қарзингни бўйнимга оламан, уни мен тўлайман. Оилангни ҳам боқаман, — деди. — Ундай булса, гап орамизда қолсин. Шундан сунг Умайр қиличини заҳарлади. Мадинага қараб кетди. Умар ибн Хаттоб розияллоҳу анҳу бир гуруҳ мусулмонлар билан Бадр жанги, Аллоҳнинг ўша кунги марҳамати ҳақида суҳбатлашиб ўтирганида, Умайр ибн Ваҳбни кўриб қолди. У уловини масжид эшиги ёнига чўктирди, қўлида қилич бор эди. Буни кўрган Умар ибн Хаттоб: — Бу ит Аллоҳнинг душмани Умайр ибн Ваҳб-ку! Аллоҳга қасам, у, албатта, бирор ёмон ниятда келган, — деди. Сўнг Ҳазрати Умар Аллоҳнинг Расули соллаллоҳу алайҳи васаллам ёнларига кириб: — Эй Аллоҳнинг Расули! Аллоҳнинг душмани Умайр ибн Ваҳб қилич кўтариб келди, — деди. Расулуллоҳ соллаллоҳу алайҳи васаллам унга: — Уни олдимга олиб кел, — деб буюрдилар. Умар душманининг бўйнидаги қилич ипидан тортиб, уни Расулуллоҳ соллаллоҳу алайҳи васаллам ҳузурларига олиб борди. Бу ҳолатни курган Пайғамбаримиз алайҳиссалом : — Қўйиб юбор уни, Умар! — дедилар. Умайр жоҳилия даврининг саломини бериб, хайрли тонг тилади. Расули акрам соллаллоҳу алайҳи васаллам : — Аллоҳ бизга сенинг саломингдан кўра хайрли бир салом йўллаган, эй Умайр! — «Ассалому алайкум». Бу жаннат аҳлининг саломидир, — дедилар. — Йуқ, эй Муҳаммад, Аллоҳга қасам, менинг билганим эскиларнинг сўзларидир. — Нима мақсадда келдинг, эй Умайр! — Қўлингдаги асир ўғлим учун келган эдим. — Нега бўйнингга қилич тақиб келдинг? — Аллоҳ барча қиличларга қирғин келтирсин! Бизга фойдаси бормикин?.. — Менга тўғрисини айт, эй Умайр. Нега келдинг? — Нега келганимни айтдим-ку. — Йуқ! Сен билан Сафвон ибн Умайя иккаланг бир тош устига ўтириб, Қурайшдан Бадрда ўлган кишиларни эсладинглар. Сен: «Қарзим ва оилам бўлмаса эди, бориб Муҳаммадни ўлдирардим», дединг. Сафвон эса мени ўлдиришинг эвазига барча қарзларингни ва оиланг тирикчилигини ўз зиммасига олди. Ҳолбуки, Аллоҳ сен қилмоқчи бўлган иш олдига тўсиқ қўяди. Шунда Умайр шаҳодат калимасини айтди: «Шаҳодат бераман, Аллоҳдан ўзга илоҳ йўқ. Яна шаҳодат бераман, сен Унинг Пайғамбарисан... Бу фақатгина мен билан Сафвоннинг ўртасида бўлиб ўтган гап эди. Аллоҳга қасам, бунинг хабарини сенга фақатгина Аллоҳ етказган. Мени ҳам Исломга етиштирган Аллоҳга шукрлар булсин...» Пайғамбаримиз алайҳиссалом саҳобаларга: — Биродарингизга динни яхшилаб ўргатинг. Қуръон ўқитинг, асир ўғлини озод этинг, — деб буюрдилар.\nШундай қилиб, Умайр ибн Ваҳб мусулмон булди. Бу воқеадан кейин Умар ибн Хаттоб бундай деди: «Аллоҳга қасамки, бизнинг ёнимизга келгунига қадар ҳатто тўнғиз Умайрдан кўра мен учун севимлироқ эди. Бугун эса уни ҳатто баъзи болаларимдан ҳам кўпроқ яхши кўраман».\nУмайр Исломнинг сабр-тоқатда кенглигини ва Пайғамбаримиз соллаллоҳу алайҳи васалламнинг буюклиларини ўйлаб ўтирарди. Исломга тузоқ қўйиб, Расулуллоҳ соллаллоҳу алайҳи васаллам билан саҳобаларга қарши жанг қилиб, Маккада беҳуда ўтган кунларини эслади. Бадрда бошига тушган балони, қандай урушганларини хотирлади. Бугун эса Расулуллоҳ соллаллоҳу алайҳи васалламни ўлдириш ниятида қилич кўтариб келган эди. Буларнинг барини: «Аллоҳдан ўзга илоҳ йуқ. Муҳаммад Аллоҳнинг Расулидир» калимаси бир зумда йўққа чиқарди. Ўтмишдаги барча хатоларини Ислом бир лаҳзада шундай ўчириб ташлайдими? Мусулмонлар аввалги зулмини ва душманлигини бир лаҳзада унутиб, унга қучоқ очадиларми? Яширинча ёмонлик қилиш ва разил ният билан олиб келган қиличи кўз олдиларида ялтираб турса ҳам, барча ишлари унутиладими? Шу дамда Умайрнинг мусулмонлигидан бошқа ҳеч нарса эсга олинмайдими? У ҳазрати Пайғамбаримиз алайҳиссаломнинг саҳобаларидан бирига айландими? Дўстларига дўст, душманларига душман бўлдими? Икки дақиқа аввал ўлимини хоҳлаган шу Умар ибн Хаттобга ҳозир болаларидан ҳам севимлироқ кишига айландими? Умайр мусулмон бўлгач, Ислом ҳақиқатдан ҳам буюк дин эканини англади. Бир оздан кейин Умайр бу диннинг ўз гарданига юклаган вазифасини тушуниб етди. Қанча жанг қилган бўлса, шунча хизмат этиши; Исломга қарши ташвиқот олиб борганичалик унга даъват қилиши; Аллоҳ ва Унинг Расули севган барча гўзал фазилатларга эга бўлиши лозимлигини англади. Шундай кунларнинг бирида Аллоҳнинг Расулига бундай деди: «Ё Расулуллоҳ! Мен Аллоҳнинг нурини синдиришга киришган, Аллоҳ таолонинг динига эътиқод қилган кишиларга кўп озор берган бир кимса эдим. Энди менга рухсат беришингизни сўрайман. Мен Маккага бориб, одамларни Аллоҳ ва Унинг Расулига, Исломга даъват қилишни истайман. Балки, уларга Аллоҳнинг ҳидояти насиб этар... Ўша кунлари Сафвон ибн Умайя Макка кўчаларида кибр билан юрар, турли йиғилишларда ўз хурсандчилигини ошкор этар эди. Қавм-қариндошлар отасининг суяклари ҳали Бадр қудуқларида совимай туриб, Сафвоннинг севиниш сабабини сўраганларида, ғурур билан қўлларини қовуштириб: «Бир неча кундан кейин хабари келадиган ва сизларга Бадр воқеасини унуттирадиган бир воқеага севининглар!» дер эди. Ҳар тонг Маккадан ташқарига чиқиб, карвонлардан: «Мадинада бирор янгилик содир бўлмадими?» деб сўрарди. Улардан ўзига маъқул жавобни олмас эди. Ҳеч ким Мадинада фавқулодда бир воқеа кўрган ё эшитганини сўзламас эди. Сафвон умидсизликка тушмади. Карвонлардан суриштиришни давом этаверди. Ниҳоят, кунларнинг бирида бир гуруҳга дуч келди ва «Мадинада янги воқеа юз бермадими?» деб сўради. Йўловчи: «Ҳа, буюк бир воқеа содир бўлди» , деб жавоб берди. Севинчдан Сафвоннинг юзи ёришиб, гўё бутун олам уникидай туюлиб кетди. Шошилиб, нафаси тиқилиб, ўша одамдан қайта сўради: «Нима булди? Тезроқ гапир». Нотаниш одам: «Умайр ибн Ваҳб мусулмон бўлди», деб жавоб берди.. Сафвоннинг дарду дунёси бирдан қоронғулашди. Қавмига хушхабар келтиради, Бадр жангини унуттиради, деб кутган воқеаси ўрнига чақмоқ чаққандек келган ушбу хабар уни тамомила гангитиб қўйди...\nМадинадан йулга чиққан Умайр Маккага етиб келди. Уни биринчи бўлиб Сафвон қарши олди. Сафвон унга ташланишга тайёр эди. Бироқ Умайрнинг қўлидаги қилични кўриб, ҳақорат сўзлари айтди, холос. Умайр ибн Ваҳб қисқа муддат ичида Маккага мусулмон бўлиб қайтган эди. У Умар ибн Хаттобдек ҳайбат билан келиб, бундай деди: «Аллоҳга қасам, кофирликни ҳимоя қилган еримда Исломга даъват этаман». Умайр бу сўзларни ўз ҳаракати учун шиор қилиб олди. Шу пайтгача ўзи қарши курашган динга ҳаётини бағишлашга қарор берди. Шу зайлда вақтдан унумли фойдаланиб, кечаю кундуз, очиқ-ойдин Исломни ташвиқ этди. Қалбидаги иймон нури унга ишонч, куч-қувват бағишларди. Бир неча ҳафта ичида Умайр ибн Ваҳб сабабли ҳидоят топган, Исломни қабул қилганлар сони ўзи тахмин қилганидан ҳам ошиб кетди. Умайр мамнун булиб Мадинага йул олди. Бепоён чўл бу инсондан ҳайратланган бўлса, ажаб эмас. Бир неча кун аввал Мадинага Пайғамбарни ўлдиришдек гуноҳни кўзлаган ҳолда қилич кўтариб ўтган эди. Кейин эса Мадинадан қайтишда чўлни ўзгача бир қиёфада, севиниб, туясининг устида Куръон ўқиган ҳолда кечиб утди. Энди эса яна ўша киши чўлни учинчи маротаба босиб ўтяпти. Йўл бўйи: «Ла илаҳа иллаллоҳ» деб таҳлил ҳамда такбир айтмоқда. Макка фатҳ этилган куни Умайр дўсти ва яқини Сафвон ибн Умайяни унутмади. Унинг ёнига бориб, динни қайтадан тушунтириб, Исломга даъват этмоқчи булди. Бироқ Сафвон Жиддадаги яшаш жойидан сафарга ҳозирланаётган, у ердан кемага ўтириб, Яманга қочишни режалаштираётган эди. Сафвоннинг аҳволини кўргач, Умайрнинг юраги пораланди. Имкон қадар уни қутқаришга бел боғлади. Тезда Расулуллоҳ соллаллоҳу алайҳи васалламнинг ёнларига келиб, бундай деди: — Эй Аллоҳнинг Расули! Биласиз, Сафвон ибн Умайя қавмининг бошлиқларидан бири. Сиздан қочиб жон сақлаш учун денгизга йўл оляпти. Аллоҳнинг салоти Сизга булсин, унга омонлик беринг. Пайғамбаримиз алайҳиссалом : — Унга омонлик бердим, — дедилар. — Эй Аллоҳнинг Расули! Омонлик эълон қилганингизни билдирувчи бир белги беринг, — деган эди, Расулуллоҳ соллаллоҳу алайҳи васаллам унга Маккага киришда бошларига ўраган ёпинчиқларини бердилар. Воқеанинг ниҳоясини Урва ибн Зубайр бундай баён қилади: «Умайр қўлида муборак ёпинчиқ билан Сафвон кемага чиқаётганида унга етиб олди ва: — Эй Сафвон, ота-онам ҳаққи, Аллоҳдан қўрқ, Аллоҳдан! Жонингни нима учун хатарга қўйяпсан? Бу Расулуллоҳдан омонлик белгиси. Уни сенга олиб келдим,—деди. Сафвон эса: — Минг лаънат сенга! Ёнимга яқинлаша кўрма, мен билан сўзлашма, — деди. — Эй Сафвон... Ота- онам ҳаққи, Расулуллоҳ инсонларнинг энг фазилатлиси, энг кўп яхшилик қилгани, энг ҳалим табиатлиси ва энг хайрлисидир. Унинг иззати сенинг ҳам иззатинг, унинг шарафи сенинг ҳам шарафингдир. — Жонимдан ташвишдаман. — Қўрқма, у Зот алайҳиссалом жуда раҳмдил ва шафқатлидирлар. Сафвон ортга қайтди. Расулуллоҳнинг ҳузурларига бориб: «Бу сенинг менга омонлик берганингни билдирадими?»деб суради. Расулуллоҳ тасдиқладилар. Сафвон:«Менга мусулмонликни қабул қилиш ёки қилмасликни ўйлаб кўриш учун икки ой муддат бер», деди. Расулуллоҳ унга:«Тўрт ой эркинсан», дедилар. Сафвон бу муддат битмай турибоқ мусулмон булди. Унинг Исломни қабул қилиши Умайрга беҳад қувонч бағишлади.\nУмайр ибн Ваҳбнинг хайрли ишлари Аллоҳнинг инояти билан инсониятни қоронғуликдан нурга олиб чиққан буюк Пайғамбаримиз алайҳиссалом йўлига тўла-тўкис мувофиқ эди.


Нажмиддин Комилов. Ишқ оташгоҳи | www.ziyouz.uz\nБош саҳифа Илм ва фанАдабиётНажмиддин Комилов. Ишқ оташгоҳи\nАлишер Навоий — буюк шоир ва мутафаккир зот. Бу ҳақиқат қуёшдай барчага аён. Қуёшнинг таърифини такрорлайвериш эса, шарт эмас. Аммо ана шу буюклик қудратининг ҳар бир асарда намоён бўлишини таҳлил қилиб кўрсатиш, маънолар жилосини англаш ва ундан ҳузурланиш, албатта, фойдалидир. Чунончи, шоирнинг мана бу ғазалини олайлик:\nПаризодеки мушкин зулфи жоним мустаманд этмиш,\nМалойик қушларин ул ҳалқа мўлар бирла банд этмиш.\nСамандинким ёлиндек тез эрур, юз шукрким, гардун\nАнга бизни самандарваш, мунга гарди саманд этмиш.\nЧекарга ишқ оташгоҳиға девона кўнглимни\nҚазо ҳар бир шарар торини бир ўтлуғ каманд этмиш.\nВафоға телбалиқдин нописанд ўлсам, они кўрким,\nЖафоға кимни менга ул парипайкар писанд этмиш.\nМайи равшан тут, эй соқийки, кўнглум тийра қилмиш шайх\nДаму афсун била баским анга изҳори панд этмиш.\nЛабингда нўшу заҳри ҳажр оғзимда, тонг эрмас гар\nМанга ҳар заҳрханд ўлғонда дил бир нўшханд этмиш.\nЛаби лаълин малоҳат холи бирла баҳравар қилғон\nМенинг жонимни доғи ишқ бирла баҳраманд этмиш.\nБировким сарвдек озодваш бўлди бу боғ ичра,\nҚазо деҳқони ҳам сарсабз они, ҳам сарбаланд этмиш.\nНавоий, кеч висол уммедидинким, ҳақ сени беҳад\nЗалилу зору, ёрингни азизу аржманд этмиш.\nУшбу ғазал ажойиб дилрабо оҳанги, романтик-армоний тасвирлари, ниҳоятда нозик ирфоний маънолари ва шунга муносиб тимсол ва ташбеҳлари билан қалбни ром этади. Ҳар бир байт — бир лавҳа: унда Ёр жамоли васфи ёки унинг карашма-истиғнолари ва бунинг Ошиқ дилига таъсири ифодаланган. Шунга биноан, ҳар бир байт ичида тазодий маъно бор, яъни маъшуқа ўз ҳусну жамоли, жазбаси билан мағрур, бепарво ошиқ эса бу тенгсиз ҳуснга етишиш иштиёқида парвонадек талпинади.\nНавоий тасвирида дунёвий ва илоҳий маънолар бирга, бири иккинчисини изоҳлаб, тўлдириб келади. Бошқача айтганда, образлар мажозий (дунёвий), маънолар эса илоҳий.\nЯхшиси, ҳар бир байт устида тўхтаб, буни кўздан кечирамиз. Биринчи байтнинг зоҳирий маъноси мана бундай: «Қора зулфи жонимни гирифтор этган паризод малакларни ўз зулфи ҳалқалари тузоғига илинтирибди». Аммо ушбу байтнинг ботиний маъноси хийла кенгроқ. Пари — хаёлий маҳбуба, у одам қиёфасига кириб, кўзга кўриниши ҳам мумкин. Паризод — парининг фарзанди, демак, яъни хаёлий гўзаллик ва ҳусни жамол тимсоли. Мушк — оҳу киндигида қаттиқ югуришдан қон доғлари йиғилиб ҳосил бўладиган хушбўй нарса. Зулф (соч) мушкка ўхшатилар экан, демак, унинғ қоралиги ва хушбўйлигига ишора қилинмоқда. Мустаманд — гирифтор этиш, ожиз қилиб қўйиш. Малойик қушлари — қанотли фаришталар. Ҳалқа мўлар — соч бурамлари. Бироқ зулфнинг сўфиёна маъноси ҳам бор. «Зулф — касрат олами мартабалари, касрат оламига хос жузъ ва кулл муносабатига ишора. Зулфнинг ҳалқалари — илоҳий сирларнинг пинҳонлиги», дейилади луғатларда. Байтга шу нуқтаи назардан қарайдиган бўлсак, унда — паризод — илоҳиёт оламининг мазҳари бўлган нурли бир хилқат тимсоли бўлиб, унинг зулфи (сочи) эса тажаллиёт олами, яъни моддий дунё (касрат олами ҳам дейилади) бўлади. Демак, Навоий тасвирламоқчи бўлган ошиқнинг жони Илоҳиётга етишиш йўлида бу дунёнинг маънавий мартабаларини эгаллашга бел боғлаган солик экан. Унинг изтироблари ҳам ана шу сирларни дилда сақлаб, мартаба зиналаридан кўтарилишдир. Илоҳий мазҳар бўлганлиги учун ҳам Паризод инсонлар билан бирга, малакларни ҳам банду асир этган.\nБу Паризоднинг минган оти ҳам гўё нурдандир: чунки саман — сарғиш рангли (қуёшдай) арғумоқ. У яшиндай тез югуради ва алангадай кўк сари интилади. Ошиқ шу алангага мафтун — у ўзини аланга ичидаги самандар(ўт ичида туғилиб яшайдиган афсонавий қуш)га ва шу отнинг туёғи остидаги ғуборга ўхшатади, бундан шодланиб, Тангрига шукрона айтади. Иккинчи байтдаги тасвир, кўриниб турибдики, биринчи байтнинг мантиқий давоми. Паризод зулфига гирифтор бўлган ошиқ ўзини унинг оти оёғи остидаги ғуборга ва оловда яшайдиган самандар қушга ўхшатади. Ошиқлик — бу ўзини оловга ташлаш билан баробар. Чунки ишқ — олов, ошиқ — самандар, маъшуқа — нур манбаи. Навоий тасвирида бу тушунчалар ўзаро алоқадор бўлганлиги сабабли, ғазалнинг учинчи байтида мазкур ғоя яна аниқроқ ифодаланган: ошиқнинг девона кўнглини ишқ оташхонасида тоблаш учун қазо (тақдир) учқунлар риштасидан «ўтлуғ каманд» — олов арқони ясабдир. Ажойиб тасвир! Диққат қилинг: оловли арқонлар билан боғланган Ошиқ Кўнгли олов кўрасида турибди. Муболағами? Тўғри, муболаға, лекин илоҳий ишқ кучини кўрсатишга муносиб тасвир.\nШундан кейин шоир тўртинчи байтда Ёрдан шикоят қилиб дейди: вафо йўлида телбалардай талпинганидан беэътибор (нописанд) бўлдим, бу алам қилмайди. Бироқ «ул пари пайкар»нинг менга жафо бериш учун қазони раво кўргани баттар эзади. Ҳа, Парвардигор бандаларини фалак айланиши, қазоу қадар зулми билан синов-имтиҳонлардан ўтказади-да! Мана шу ҳолатда соликка хонақоҳ шайхи насиҳат қилиб, овутмоқчи бўлади. Ошиқни насиҳат билан овутиб бўладими? Кўнгилни ишқдан қайтариб бўладими? Йўқ, бу мумкин эмас. Ошиқлар маслаги бунга зид. Шу боис, Навоийнинг лирик қаҳрамони шайхнинг панду насиҳатини «даму афсун» (сеҳргарлик) дея, хонақоҳни тарк этиб, майхонага — Комил инсон (соқий) ҳузурига боради ва ундан Кўнгулни равшан қиладиган май — илоҳий файз сўрайди. Бешинчи байтда шу ҳолат тасвирлангандан кейин, олтинчи байтда яна ошиқнинг маъшуқага мурожаати давом эттирилади.\nБу байтда: «лаб» — раҳмоний нафасни, «нўш» — илоҳий сўз — лаззат, пир сўзини англатиб келади. Пири Комилнинг ёки нурли сиймо — Паризоднинг нафасини қўмсаган ошиқ (солик) дилини ҳижрон қийнайди, ҳижрон гўё заҳар. Аммо маъшуқанинг заҳарханди (аччиқ кулгуси, кесатиқлари) ошиқ учун нўшханд — роҳат-фароғат ва ҳузурбахш лаззатдир. Лаб ҳақидаги фикр еттинчи байтда давом эттирилган. Бунда энди лаби лаъл, малоҳат, хол сўзлари қўлланиладики, буларнинг ҳар бири бир орифона-фалсафий маънога эга.\n«Лаби лаъл» — вужудни қамраб оладиган чуқур маъноли сўз, илоҳий калом. «Хол» — ваҳдат нуқтаси, касратнинг охири, Мутлақ зотнинг ваҳдатига ишора. «Малоҳат» эса илоҳий камолнинг бениҳоялиги, адо бўлмайдиган файзу футуҳдир.\nЛекин бу сифатлар маъшуқага нисбат берилган сифатлардир. Агар буни жамласак, Комил инсон васфи келиб чиқади. Чунки фақат Комил инсонгина илоҳий камолнинг бепоёнлигини идрок этиб, илоҳий файз ва раҳмоний нафасни мужассамлаштира олади ҳамда буни ўзгаларга етказади. Аллоҳ таоло Комил инсонларни ўз нурининг мазҳарига айлантирган, бошқалар уларга қараб Аллоҳ буюклиги, жамол ва жалолини ҳис этадилар. Шундай зотларни яратган Аллоҳ уларга юз минглаб жонларни ошиқ қилиб қўйибди, токи камолот бир занжирдай давомли бўлсин ва ҳеч вақт узилмасин, деб. Аммо байтнинг зоҳирий маъноси ҳам назардан четда эмас: соҳибжамол бир дилбарнинг сурати кўз олдингизда намоён бўлдики, унга дил боғлаган соф кўнгил инсонлар ҳам маънавий баҳра оладилар. Саккизинчи байт нурли сиймо Ёрга мадҳиядир. Сарв — Комил инсон ҳайкали, қазо деҳқони — Парвардигори олам. Камолотга интилган, дунёдан озод бўлиб, илоҳий маърифатга тўлишган одамни Худо ҳам қўллайди ва уни Ўз раҳмат суйи билан парвариш этади. Асосий ғоя мана шу.\nЯкунловчи тўққизинчи байтда Навоий маъшуқа ва ошиқ — Комил зот ва унга интилган солик қиёсини охирига етказиб, идеал тимсолга етишишнинг мушкиллигини баён этган. Чунки Ҳақ таоло ошиқни зору ожиз, маъшуқани эса азизу аржманд этган. Бу — тақдир, ошиқ тақдири. Ошиқ шу учун ҳам ҳар доим ўзини хоксор, камтар ва талабгор ҳис этади. Ошиқ нуқсондан камолга қараб борувчи, маъшуқа бўлса — камол тажассуми.\nУшбу ғазал «Насруллойи» куйи билан қиёмига етказиб ижро этилганда киши ўзини осмону фалакда ҳис этади. Гўе паризодлар нурли зулфларин ёзиб, илоҳий тажаллий тимсоли ўлароқ, поклик ва мутлақ гўзалликка ташна дилларни ўйнаётгандай, оламнинг беҳудуд сиру асрорини тушунтираётгандай бўладилар. Бундан ҳузурланган диллар сўз сеҳркори Алишер Навоийдай зотнинг руҳини алқаб, дуолар қиладилар.\n«Ўзбекистон адабиёти ва санъати» газетасининг 2011 йил 6-сонидан олинди.\n← Аввалги Аввалги Ражаб Адашев: “Актёрнинг тақдири маълум маънода режиссёрга боғлиқ” (2011)\nКейинги → Кейинги: Зокиржон Машрабов, Сайфиддин Жалилов. Буюк саркарда эътиқоди